title: 2007/725/ΚΕΠΠΑ: Απόφαση BiH/12/2007 της Επιτροπής Πολιτικής και Ασφάλειας, της 25ης Σεπτεμβρίου 2007 , σχετικά με το διορισμό του αρχηγού της Μονάδας Διοίκησης της ΕΕ στη Νάπολη για τη Στρατιωτική Επιχείρηση της Ευρωπαϊκής Ένωσης στη Βοσνία-Ερζεγοβίνη

text:
               10.11.2007

               EL

               Επίσημη Εφημερίδα της Ευρωπαϊκής Ένωσης

               L 293/9

      ΑΠΌΦΑΣΗ BiH/12/2007 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ

   της 25ης Σεπτεμβρίου 2007
   σχετικά με το διορισμό του αρχηγού της Μονάδας Διοίκησης της ΕΕ στη Νάπολη για τη Στρατιωτική Επιχείρηση της Ευρωπαϊκής Ένωσης στη Βοσνία-Ερζεγοβίνη
   (2007/725/ΚΕΠΠΑ)
   Η ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
   Έχοντας υπόψη:
   τη συνθήκη για την Ευρωπαϊκή Ένωση, και ιδίως το άρθρο 25 τρίτη παράγραφος,
   την κοινή δράση 2004/570/ΚΕΠΠΑ του Συμβουλίου, της 12ης Ιουλίου 2004, σχετικά με τη Στρατιωτική Επιχείρηση της Ευρωπαϊκής Ένωσης στη Βοσνία-Ερζεγοβίνη (1), και ιδίως το άρθρο 6,
   Εκτιμώντας τα ακόλουθα:

               (1)

               Με την ανταλλαγή επιστολών μεταξύ του Γενικού Γραμματέα/Ύπατου Εκπροσώπου και του Γενικού Γραμματέα του ΝΑΤΟ στις 28 Σεπτεμβρίου 2004 και στις 8 Οκτωβρίου 2004 αντιστοίχως, το Βορειοατλαντικό Συμβούλιο συμφώνησε να τοποθετηθεί ο αρχηγός του Στρατιωτικού Επιτελείου της Διοίκησης Συμμαχικών Δυνάμεων στη Νάπολη, ως αρχηγός της Μονάδας Διοίκησης της ΕΕ στη Νάπολη.

               (2)

               O διοικητής επιχειρήσεων της ΕΕ συνέστησε να διορισθεί ο αρχηγός του Στρατιωτικού Επιτελείου της Διοίκησης Συμμαχικών Δυνάμεων στη Νάπολη, υποστράτηγος κ. Eduardo ZAMARRIPA, ως αρχηγός της Μονάδας Διοίκησης της ΕΕ στη Νάπολη για τη Στρατιωτική Επιχείρηση της Ευρωπαϊκής Ένωσης στη Βοσνία-Ερζεγοβίνη.

               (3)

               Η Στρατιωτική Επιτροπή της ΕΕ υποστήριξε την εν λόγω σύσταση.

               (4)

               Σύμφωνα με το άρθρο 6 της κοινής δράσης 2004/570/ΚΕΠΠΑ, το Συμβούλιο εξουσιοδότησε την Επιτροπή Πολιτικής και Ασφάλειας (ΕΠΑ) να ασκήσει την πολιτική και στρατηγική διεύθυνση της στρατιωτικής επιχείρησης της ΕΕ.

               (5)

               Σύμφωνα με το άρθρο 6 του πρωτοκόλλου για τη θέση της Δανίας, το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, η Δανία δεν συμμετέχει στην εκπόνηση και στην εφαρμογή αποφάσεων και δράσεων της Ευρωπαϊκής Ένωσης που έχουν συνέπειες στην άμυνα.

               (6)

               Το Ευρωπαϊκό Συμβούλιο της Κοπεγχάγης προέβη, στις 12 και 13 Δεκεμβρίου 2002, σε δήλωση, σύμφωνα με την οποία οι διευθετήσεις «Βερολίνο +» και η υλοποίησή τους θα έχουν εφαρμογή μόνο σε όσα κράτη μέλη της ΕΕ είναι ταυτόχρονα είτε μέλη του ΝΑΤΟ είτε μέρη της «Εταιρικής Σχέσης για την Ειρήνη» και έχουν, ως εκ τούτου, συνάψει διμερείς συμφωνίες ασφάλειας με το ΝΑΤΟ,

         ΑΠΟΦΑΣΙΖΕΙ:
   Άρθρο 1
   Ο υποστράτηγος κ. Eduardo ZAMARRIPA διορίζεται αρχηγός της Μονάδας Διοίκησης της ΕΕ στη Νάπολη για τη Στρατιωτική Επιχείρηση της Ευρωπαϊκής Ένωσης στη Βοσνία-Ερζεγοβίνη.
   Άρθρο 2
   Η παρούσα απόφαση παράγει αποτελέσματα από την ημερομηνία έκδοσής της.

      Βρυξέλλες, 25 Σεπτεμβρίου 2007.

            Για την Επιτροπή Πολιτικής και Ασφάλειας

            Ο Πρόεδρος

         C. DURRANT PAIS

      (1)  ΕΕ L 252 της 28.7.2004, σ. 10.


title: 2007/259/ΕΚ: Απόφαση του Συμβουλίου, της 16ης Απριλίου 2007 , για την παροχή κοινοτικής μακροοικονομικής χρηματοδοτικής συνδρομής στη Μολδαβία

text:
               28.4.2007

               EL

               Επίσημη Εφημερίδα της Ευρωπαϊκής Ένωσης

               L 111/69

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 16ης Απριλίου 2007
   για την παροχή κοινοτικής μακροοικονομικής χρηματοδοτικής συνδρομής στη Μολδαβία
   (2007/259/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,
   την πρόταση της Επιτροπής,
   τη γνώμη του Ευρωπαϊκού Κοινοβουλίου (1),
   Αφού ζήτησε τη γνώμη της οικονομικής και δημοσιονομικής επιτροπής,
   Εκτιμώντας τα ακόλουθα:

               (1)

               Οι αρχές της Μολδαβίας έχουν αναλάβει δεσμεύσεις για τη σταθεροποίηση της οικονομίας και για διαρθρωτικές μεταρρυθμίσεις, με υποστήριξη από το Διεθνές Νομισματικό Ταμείο (ΔΝΤ) βάσει τριετούς ρύθμισης στο πλαίσιο της διευκόλυνσης για τη μείωση της φτώχειας και την ανάπτυξη (PRGF) που εγκρίθηκε στις 5 Μαΐου 2006. Οι πιστωτές από τη Λέσχη του Παρισιού συμφώνησαν στις 12 Μαΐου 2006 να προβούν στην αναδιάρθρωση του διμερούς επίσημου χρέους της Μολδαβίας βάσει των όρων του Houston.

               (2)

               Τον Μάιο του 2004 οι αρχές της Μολδαβίας ενέκριναν ένα έγγραφο για τη στρατηγική οικονομικής ανάπτυξης και μείωσης της φτώχειας που καθορίζει τις μεσοπρόθεσμες προτεραιότητες της κυβερνητικής δράσης.

               (3)

               Η Μολδαβία, αφενός, και η Ευρωπαϊκή Κοινότητα και τα κράτη μέλη της, αφετέρου, υπέγραψαν συμφωνία συνεργασίας και εταιρικής σχέσης (2) η οποία τέθηκε σε ισχύ από την 1η Ιουλίου 1998.

               (4)

               Οι σχέσεις μεταξύ Μολδαβίας και Ευρωπαϊκής Ένωσης αναπτύσσονται μέσα στο πλαίσιο της Ευρωπαϊκής Πολιτικής Γειτονίας, που αναμένεται ότι θα οδηγήσει σε βαθύτερη οικονομική ολοκλήρωση. Η ΕΕ και η Μολδαβία συμφώνησαν ως προς ένα πρόγραμμα δράσης στο πλαίσιο της Ευρωπαϊκής Πολιτικής Γειτονίας το οποίο καθορίζει βραχυπρόθεσμες και μεσοπρόθεσμες προτεραιότητες για τις σχέσεις ΕΕ-Μολδαβίας και τις συναφείς πολιτικές.

               (5)

               Η Μολδαβία αντιμετωπίζει σημαντικές χρηματοδοτικές ανάγκες που προκύπτουν από τη σημαντική επιδείνωση της δημοσιονομικής θέσης της.

               (6)

               Οι αρχές της Μολδαβίας ζήτησαν χρηματοδοτική συνδρομή υπό ευνοϊκούς όρους από την Κοινότητα, τους Διεθνείς Χρηματοπιστωτικούς Οργανισμούς, και άλλους διμερείς δωρητές. Πέραν της χρηματοδότησης από το ΔΝΤ και την Παγκόσμια Τράπεζα, απομένει ένα σημαντικό χρηματοδοτικό κενό που πρέπει να καλυφθεί τους επόμενους μήνες, προκειμένου να στηριχθεί το ισοζύγιο πληρωμών της χώρας, να ενισχυθούν τα συναλλαγματικά της διαθέσιμα και να στηριχθούν οι στόχοι πολιτικής που συνοδεύουν το πρόγραμμα μεταρρυθμίσεων των αρχών της χώρας.

               (7)

               Η Μολδαβία είναι επιλέξιμη για δάνεια και χορηγήσεις υπό εξαιρετικά ευνοϊκούς όρους από την Παγκόσμια Τράπεζα και το ΔΝΤ.

               (8)

               Υπό τις συνθήκες αυτές η μακροοικονομική χρηματοδοτική συνδρομή της Κοινότητας προς τη Μολδαβία θα πρέπει να λάβει τη μορφή μη επιστρεπτέας επιχορήγησης, ως το κατάλληλο μέτρο για τη στήριξη της Μολδαβίας σε αυτήν την κρίσιμη φάση.

               (9)

               Προς αποτελεσματική προστασία των οικονομικών συμφερόντων της Κοινότητας σε σχέση με την παρούσα μακροοικονομική χρηματοδοτική συνδρομή, είναι απαραίτητο η Μολδαβία να λάβει τα κατάλληλα μέτρα πρόληψης και καταπολέμησης της απάτης, της διαφθοράς και όλων των παρατυπιών που συνδέονται με την ενίσχυση αυτή και, αφετέρου, να προβλεφθούν έλεγχοι από την Επιτροπή και το Ελεγκτικό Συνέδριο.

               (10)

               Η εκταμίευση της κοινοτικής μακροοικονομικής χρηματοδοτικής συνδρομής δεν θίγει τις εξουσίες της αρμοδίας για τον προϋπολογισμό αρχής.

               (11)

               Τη διαχείριση της κοινοτικής μακροοικονομικής χρηματοδοτικής συνδρομής θα πρέπει να αναλάβει η Επιτροπή σε συνεργασία με την οικονομική και δημοσιονομική επιτροπή,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η Κοινότητα θα θέσει στη διάθεση της Μολδαβίας μακροοικονομική χρηματοδοτική συνδρομή υπό μορφή μη επιστρεπτέας επιχορήγησης ανώτατου ύψους 45 εκατ. ευρώ με σκοπό την υποστήριξη του ισοζυγίου πληρωμών της Μολδαβίας και την ελάττωση των χρηματοδοτικών περιορισμών στην εφαρμογή του οικονομικού προγράμματος της κυβέρνησης.
   2.   Τη διαχείριση της μακροοικονομικής χρηματοδοτικής συνδρομής της Κοινότητας αναλαμβάνει η Επιτροπή σε συνεργασία με την οικονομική και δημοσιονομική επιτροπή και κατά τρόπο συνεπή προς τις συμφωνίες που έχουν συναφθεί μεταξύ Διεθνούς Νομισματικού Ταμείου (ΔΝΤ) και Μολδαβίας.
   3.   Η μακροοικονομική χρηματοδοτική συνδρομή της Κοινότητας θα παραμείνει στη διάθεση της Μολδαβίας επί δύο έτη, αρχής γενομένης από την πρώτη ημέρα μετά την έναρξη ισχύος της παρούσας απόφασης. Ωστόσο, εφόσον το απαιτήσουν οι περιστάσεις, η Επιτροπή δύναται να αποφασίσει, μετά από διαβούλευση με την οικονομική και δημοσιονομική επιτροπή, να παρατείνει τη διαθεσιμότητα της ενίσχυσης κατά ένα έτος το πολύ.
   Άρθρο 2
   1.   Η Επιτροπή εξουσιοδοτείται να συμφωνήσει με τις αρχές της Μολδαβίας, μετά από διαβούλευση με την οικονομική και δημοσιονομική επιτροπή, τους όρους οικονομικής και χρηματοπιστωτικής πολιτικής από τους οποίους εξαρτάται η παρούσα μακροοικονομική χρηματοδοτική συνδρομή. Οι όροι θα καθοριστούν με ένα μνημόνιο συμφωνίας και μια συμφωνία χορήγησης. Οι όροι πρέπει να είναι συνεπείς με τις συμφωνίες και τις ρυθμίσεις που αναφέρονται στο άρθρο 1 παράγραφος 2.
   2.   Κατά την υλοποίηση της κοινοτικής μακροοικονομικής χρηματοδοτικής συνδρομής, η Επιτροπή ελέγχει την καταλληλότητα των χρηματοπιστωτικών συστημάτων και των διοικητικών διαδικασιών της Μολδαβίας, καθώς και των μηχανισμών εσωτερικού και εξωτερικού ελέγχου που υπεισέρχονται στην υλοποίηση της συνδρομής.
   3.   Η Επιτροπή ελέγχει ανά τακτικά διαστήματα, σε συνεργασία με την οικονομική και δημοσιονομική επιτροπή και το ΔΝΤ, αν οι οικονομικές πολιτικές της Μολδαβίας ανταποκρίνονται στους στόχους της παρούσας συνδρομής και αν πληρούνται ικανοποιητικά οι όροι χρηματοδότησης και οικονομικής πολιτικής.
   Άρθρο 3
   1.   Η Επιτροπή θα θέσει τη μακροοικονομική χρηματοδοτική συνδρομή στη διάθεση της Μολδαβίας σε τρεις δόσεις.
   2.   Η πρώτη θα εκταμιευθεί εφόσον εφαρμόζεται ικανοποιητικά το οικονομικό πρόγραμμα που υποστηρίζει το ΔΝΤ στο πλαίσιο της διευκόλυνσης για τη μείωση της φτώχειας και την ανάπτυξη και το πρόγραμμα δράσης ΕΕ-Μολδαβίας στο πλαίσιο της Ευρωπαϊκής Πολιτικής Γειτονίας.
   3.   Η δεύτερη και η τρίτη δόση θα εκταμιευθεί εφόσον εφαρμόζεται ικανοποιητικά το οικονομικό πρόγραμμα που υποστηρίζει το ΔΝΤ στο πλαίσιο της διευκόλυνσης για τη μείωση της φτώχειας και την ανάπτυξη και το πρόγραμμα δράσης ΕΕ-Μολδαβίας στο πλαίσιο της Ευρωπαϊκής Πολιτικής Γειτονίας, και πάνω στη βάση τυχόν άλλων μέτρων που συμφωνούνται με την Επιτροπή σύμφωνα με τα όσα ορίζει το άρθρο 2 παράγραφος 1, και όχι προτού παρέλθει ένα τρίμηνο από την εκταμίευση της προηγούμενης δόσης.
   4.   Τα ποσά της συνδρομής καταβάλλονται στην Εθνική Τράπεζα της Μολδαβίας. Τελικός αποδέκτης των ποσών αυτών είναι το Υπουργείο Οικονομικών της Μολδαβίας.
   Άρθρο 4
   Η εφαρμογή της παρούσας κοινοτικής μακροοικονομικής χρηματοδοτικής συνδρομής πραγματοποιείται σύμφωνα με τις διατάξεις του κανονισμού (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (3) και τους εκτελεστικούς του κανόνες. Ειδικότερα, το μνημόνιο συμφωνίας και η συμφωνία χορήγησης που θα συναφθούν με τις αρχές της Μολδαβίας πρέπει να διασφαλίζουν ότι η Μολδαβία θα λάβει τα κατάλληλα μέτρα για την πρόληψη και την καταπολέμηση της απάτης, της διαφθοράς και οποιασδήποτε άλλης παρατυπίας σε σχέση με την παρούσα συνδρομή. Πρέπει επιπλέον να προβλέπουν την πραγματοποίηση ελέγχων από την Επιτροπή και την Ευρωπαϊκή Υπηρεσία Καταπολέμησης της Απάτης (OLAF), με τη μορφή επιτόπιων ελέγχων και επιθεωρήσεων, καθώς και ελέγχων από το Ελεγκτικό Συνέδριο, κατά περίπτωση επιτοπίων.
   Άρθρο 5
   Η Επιτροπή υποβάλλει κατ’ έτος και έως τις 31 Αυγούστου, έκθεση στο Ευρωπαϊκό Κοινοβούλιο και το Συμβούλιο, η οποία περιλαμβάνει αξιολόγηση σχετικά με την εφαρμογή της παρούσας συμφωνίας κατά το προηγούμενο έτος. Στην έκθεση προσδιορίζεται η σχέση ανάμεσα στους όρους πολιτικής που παρατίθενται στο άρθρο 2 παράγραφος 1, τις τρέχουσες οικονομικές και δημοσιονομικές επιδόσεις της Μολδαβίας και την απόφαση της Επιτροπής να εκταμιεύσει τις δόσεις της συνδρομής.
   Άρθρο 6
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

      Λουξεμβούργο, 16 Απριλίου 2007.

            Για το Συμβούλιο

            Ο Πρόεδρος

         H. SEEHOFER

      (1)  Γνώμη που διατυπώθηκε στις 14 Φεβρουαρίου 2007 (δεν έχει ακόμα δημοσιευθεί στην Επίσημη Εφημερίδα).

      (2)  ΕΕ L 181 της 24.6.1998, σ. 3.

      (3)  ΕΕ L 248 της 16.9.2002, σ. 1. Κανονισμός όπως τροποποιήθηκε τελευταία με τον κανονισμό (ΕΚ, Ευρατόμ) αριθ. 1995/2006 (ΕΕ L 390 της 30.12.2006, σ. 1).


Avis juridique important

|

32001D0046

2000/46/ΕΚ: Απόφαση της Επιτροπής, της 26ης Ιουλίου 2000, σχετικά με τα μέτρα που έλαβε η Γερμανία και τις κρατικές ενισχύσεις που χορήγησε υπέρ του ομίλου SICAN και των συνεργατών του (Κείμενο που παρουσιάζει ενδιαφέρον για τον ΕΟΧ.) [κοινοποιηθείσα υπό τον αριθμό Ε(2000) 2466]

Επίσημη Εφημερίδα αριθ. L 018 της 19/01/2001 σ. 0018 - 0032

Απόφαση της Επιτροπήςτης 26ης Ιουλίου 2000σχετικά με τα μέτρα που έλαβε η Γερμανία και τις κρατικές ενισχύσεις που χορήγησε υπέρ του ομίλου SICAN και των συνεργατών του[κοινοποιηθείσα υπό τον αριθμό Ε(2000) 2466](Το κείμενο στη γερμανική γλώσσα είναι το μόνο αυθεντικό)(Κείμενο που παρουσιάζει ενδιαφέρον για τον ΕΟΧ)(2001/46/ΕΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2,τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),τον κανονισμό (ΕΚ) αριθ. 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ(1), και ιδίως το άρθρο 7,την απόφαση της Επιτροπής της 11ης Μαρτίου 1998(2), σχετικά με την κίνηση της διαδικασίας του άρθρου 88 παράγραφος 2 για την κρατική ενίσχυση C 20/98,Αφού κάλεσε τους ενδιαφερόμενους τρίτους να υποβάλουν τις παρατηρήσεις τους δυνάμει των προαναφερθέντων άρθρων(3),Εκτιμώντας τα ακόλουθα:I. Η ΔΙΑΔΙΚΑΣΙΑ(1) Με επιστολή της 30ής Σεπτεμβρίου 1996 η Επιτροπή έλαβε καταγγελία σχετικά με εικαζόμενη κρατική ενίσχυση ύψους 150 εκατομμυρίων ευρώ προς τη SICAN, επιχείρηση της οποίας η καταστατική έδρα βρίσκεται στο Αννόβερο της Κάτω Σαξονίας.(2) Με επιστολή της 4ης Νοεμβρίου 1996 η Επιτροπή ζήτησε από τη Γερμανία πληροφορίες τις οποίες η ομοσπονδιακή κυβέρνηση διαβίβασε με επιστολή της 20ής Μαρτίου 1997. Με τις πληροφορίες αυτές, η Γερμανία διαβίβασε και τρεις χωριστές γνωστοποιήσεις με τις οποίες πληροφορούσε την Επιτροπή ότι είχε χορηγήσει κρατικές ενισχύσεις.(3) Στο πλαίσιο συνάντησης που πραγματοποιήθηκε στις 2 Δεκεμβρίου 1997 μεταξύ εκπροσώπων της Γερμανίας και της Επιτροπής, η ομοσπονδιακή κυβέρνηση υπέβαλε περαιτέρω πληροφορίες.(4) Με επιστολή της 26ης Μαΐου 1998, η Επιτροπή πληροφόρησε τη Γερμανία σχετικά με την απόφασή της να κινήσει τη διαδικασία του άρθρου 88 παράγραφος 2 της συνθήκης ΕΚ σχετικά με τις εν λόγω ενισχύσεις.(5) Η απόφαση της Επιτροπής δημοσιεύθηκε στην Επίσημη Εφημερίδα των Ευρωπαϊκών Κοινοτήτων(4). Η Επιτροπή κάλεσε τους ενδιαφερομένους τρίτους να της υποβάλουν τις παρατηρήσεις τους σχετικά με τις υπόψη ενισχύσεις αλλά δεν έλαβε καμία.(6) Αναποκρινόμενη στην επιστολή με την οποία η Επιτροπή την ενημέρωσε σχετικά με την κίνηση της διαδικασίας, η Γερμανία διαβίβασε στην Επιτροπή περαιτέρω πληροφορίες στις 21 Ιουλίου, 14 Σεπτεμβρίου και 24 Νοεμβρίου 1998, 11 Ιανουαρίου, 17 Φεβρουαρίου, 3 Μαρτίου, 24 Απριλίου και 15 και 16 Ιουνίου 1999.(7) Στις 30 Σεπτεμβρίου 1998 και στις 20 Μαΐου 1999 πραγματοποιήθηκαν συναντήσεις μεταξύ εκπροσώπων της Γερμανίας και της Επιτροπής.(8) Στις 2 Φεβρουαρίου 2000 η Επιτροπή ζήτησε πρόσθετες πληροφορίες τις οποίες η Γερμανία διαβίβασε με επιστολή, στις 15 Μαρτίου 2000.II. ΛΕΠΤΟΜΕΡΗΣ ΠΕΡΙΓΡΑΦΗ ΤΩΝ ΜΕΤΡΩΝ ΚΑΙ ΤΗΣ ΕΙΚΑΖΟΜΕΝΗΣ ΕΝΙΣΧΥΣΗΣ(9) Με βάση τις πληροφορίες που διέθετε η Επιτροπή κατά την κίνηση της διαδικασίας, η υπόθεση είχε ως εξής(5):Α. Ο ΟΜΙΛΟΣ ΕΠΙΧΕΙΡΗΣΕΩΝ(10) Το 1989 η κυβέρνηση της Κάτω Σαξονίας αποφάσισε, από κοινού με την ομοσπονδιακή κυβέρνηση, στο πλαίσιο του ευρωπαϊκού σχεδίου "JESSI" να αναπτύξουν τη SICAN ως κέντρο για την τεχνολογία της μικροηλεκτρονικής και τις εφαρμογές της στους κλάδους της βιομηχανίας και της παροχής υπηρεσιών, με σκοπό την παροχή υποστήριξης και γνώσεων σε επιχειρήσεις της Κάτω Σαξονίας στους τομείς των τηλεπικοινωνιών, των καταναλωτικών ηλεκτρονικών ειδών, της επεξεργασίας δεδομένων, της κατασκευής μηχανημάτων και της ηλεκτροτεχνικής για εφαρμογές μικροηλεκτρονικής. Με τις εν λόγω επιχειρήσεις επρόκειτο να πραγματοποιηθούν ερευνητικά προγράμματα στον εν λόγω τομέα. Κατά τα επόμενα χρόνια ο όμιλος SICAN αναδιοργανώθηκε και έλαβε τη μορφή την οποία διατήρησε μέχρι το 1998. Παρότι οι επιχειρήσεις του ομίλου είχαν τη νομική μορφή εταιρείας περιορισμένης ευθύνης (GmbH), είχαν συσταθεί, σύμφωνα με τη Γερμανία, για την εκπλήρωση των παραπάνω καθηκόντων δημόσιας υπηρεσίας. Κρατική επιρροή ασκείτο μέσω των εποπτικών οργάνων της μητρικής επιχείρησης.(11) Ο όμιλος SICAN συγκροτήθηκε από μια εταιρεία χαρτοφυλακίου, την SICAN-Beteiligungs-GmbH (στο εξής: SIBEG), δύο επιχειρησιακές θυγατρικές επιχειρήσεις, τις SICAN GmbH (στο εξής: SICAN) και SICAN F& E-Betriebs-GmbH (στο εξής: SIBET), καθώς και από μια επιχείρηση στην οποία ανήκαν τα περιουσιακά στοιχεία του ομίλου, την SICAN Anlagen Verwaltungs GmbH (στο εξής: SIAG). Η SIBEG απόκτησε κατά κύριο λόγο συμμετοχές σε γερμανικές και αμερικανικές επιχειρήσεις. Η SICAN ανήκε κατά 100 % στη SIBEG. Η SIBET ανήκε κατά 51 % στη SIBEG και κατά 49 % στη Nord/LB και ορισμένα ομόσπονδα κράτη. Αποκλειστικός μέτοχος της SIAG ήταν η Nord/LB, με αποτέλεσμα η SIAG να ανήκει έμμεσα στο δημόσιο.(12) Από το 1990 μέχρι το 1998 η SICAN διεξήγε πάνω από 500 σχέδια στον τομέα της προανταγωνιστικής ανάπτυξης για λογαριασμό ιδιωτών πελατών. Θεωρητικά, η SIBET είχε, κατά κύριο λόγο, μη κερδοσκοπικό χαρακτήρα και δεν συμμετείχε στην αγορά. Η εταιρεία αυτή διεξάγει επίσης σχέδια Ε& Α αλλά κυρίως σε επίπεδο βιομηχανικής έρευνας σε συνεργασία με φορείς της οικονομίας και ερευνητικά ιδρύματα. Η SIAG δεν είχε κερδοσκοπικό χαρακτήρα και σε αυτήν ανήκε ο εξοπλισμός όλων των επιχειρήσεων του ομίλου SICAN (κτίρια, συσκευές, λογισμικό, λοιπός εξοπλισμός). Η SIAG διέθετε τον εν λόγω εξοπλισμό στη SIBET και τη SICAN και τους παρείχε διάφορες υπηρεσίες με το προσωπικό της.Β. Η ΕΙΚΑΖΟΜΕΝΗ ΕΝΙΣΧΥΣΗα) Χορηγηθέντα ποσά(13) Η διαδικασία κινήθηκε με βάση την υπόθεση ότι από το 1990 μέχρι το 1998 χορηγήθηκαν από κρατικούς πόρους πάνω από 100 εκατομμύρια ευρώ στον όμιλο SICAN, και μάλιστα κατά το μεγαλύτερο μέρος τους στη SIAG, για τη χρηματοδότηση της περιουσίας του ομίλου και την κάλυψη τρεχουσών δαπανών.(14) Από το 1990 ο όμιλος έλαβε από την ομοσπονδιακή κυβέρνηση και το ομόσπονδο κράτος κρατικά κονδύλια άνω των 100 εκατομμυρίων ευρώ. Το μεγαλύτερο µέρος χορηγήθηκε στη SIAG, η οποία με τα ποσά αυτά χρηματοδότησε τον εξοπλισμό του ομίλου (57,5 εκατομμύρια ευρώ, δηλαδή 113,74 εκατομμύρια γερμανικά μάρκα) και κάλυψε τρέχουσες δαπάνες (5,92 εκατομμύρια ευρώ, δηλαδή 11,71 εκατομμύρια γερμανικά μάρκα). Η SIBET έλαβε 31,76 εκατομμύρια ευρώ (62,79 εκατομμύρια γερμανικά μάρκα) για επενδύσεις και σχέδια Ε& Α. Την περίοδο 1990/91 η SICAN έλαβε 13,64 εκατομμύρια ευρώ (26,97 εκατομμύρια γερμανικά μάρκα) ως κεφάλαια εκκίνησης και έκτοτε παρέμεινε ανεξάρτητη.β) Ενισχύσεις σε επιχειρήσεις που συνεργάσθηκαν με τις SIBET και SICAN για τη διεξαγωγή σχεδίων(15) Όσον αφορά την άμεση χορήγηση ενισχύσεων, η SIBET έλαβε 5,11 εκατομμύρια ευρώ (10,11 εκατομμύρια γερμανικά μάρκα) προκειμένου να χορηγεί υποστήριξη για σχέδια συνεργατών της (ερευνητικά ιδρύματα και επιχειρήσεις). Το ανώτατο ύψος υποστήριξης για επιχειρήσεις ήταν 50 %. Η Γερμανία ανέφερε ότι τα σχέδια υπάγονταν στον τομέα της βιομηχανικής έρευνας και ότι στους συνεργάτες της SICAN δεν χορηγήθηκαν άμεσες ερευνητικές ενισχύσεις.(16) Όσον αφορά τις τυχόν έμμεσες απολαβές των συνεργατών της SIBET και της SICAN, η Γερμανία δήλωσε ότι οι εν λόγω επιχειρήσεις παρείχαν υπηρεσίες, αν όχι σε τιμές αγοράς, τουλάχιστον βάσει του πλήρους κόστους με αποτέλεσμα να μην ευεργετούνται έμμεσα άλλες επιχειρήσεις.γ) Ενισχύσεις προς τις ίδιες τις SICAN και SIBET(17) Όσον αφορά τις ενισχύσεις προς τις SICAN και SIBET, εκτός από την προαναφερόμενη στην αιτιολογική σκέψη 15 άμεση υποστήριξη, τους χορηγήθηκαν και άλλα πλεονεκτήματα μέσω της SIAG κατά τη χρέωση των υπηρεσιών που τους παρείχε. Η Γερμανία δήλωσε ότι ενώ η SIAG χρέωνε κανονικά το πλήρες κόστος προσωπικού στις SICAN και SIBET, τα τέλη χρήσεως του εξοπλισμού της SIAG δεν περιελάμβαναν αποσβέσεις ούτε τα 5,92 εκατομμύρια ευρώ (11,71 εκατομμύρια γερμανικά μάρκα) τα οποία είχε λάβει η SIAG για τις τρέχουσες δαπάνες της.δ) Η θέση της Γερμανίας(18) Κατά την άποψη της Γερμανίας οι ενισχύσεις για τα σχέδια των SICAN και SIBET είναι συμβιβάσιμες με το κοινοτικό πλαίσιο κρατικών ενισχύσεων στην έρευνα και ανάπτυξη(6) (κοινοτικό πλαίσιο Ε& Α), δεδομένου ότι η μέση ένταση δεν υπερέβη σε καμία περίπτωση το όριο που θεσπίζει το κοινοτικό πλαίσιο για την Ε& Α.(19) Πέραν αυτού, η Γερμανία, με επιστολή της 20ής Μαρτίου 1997, κατέθεσε τρεις "γνωστοποιήσεις τύπου ΝΝ", που αναφέρονται λεπτομερώς στην ανακοίνωση για την κίνηση της διαδικασίας.(20) Κατά τη συνάντηση που πραγματοποιήθηκε στις 4 Δεκεμβρίου 1997, οι εκπρόσωποι της Γερμανίας υποστήριξαν ότι οι ενισχύσεις που χορηγήθηκαν σε συνεργάτες του ομίλου SICAN θα μπορούσαν να υπαχθούν σε κάποιο εγκεκριμένο από την Επιτροπή καθεστώς ενισχύσεων Ε& Α, χωρίς, όμως, να προσδιορίσουν σε ποιο.III. ΑΠΟΦΑΣΗ ΤΗΣ ΕΠΙΤΡΟΠΗΣ ΣΧΕΤΙΚΑ ΜΕ ΤΗΝ ΚΙΝΗΣΗ ΤΗΣ ΔΙΑΔΙΚΑΣΙΑΣ(21) Η Επιτροπή κίνησε την επίσημη διαδικασία ελέγχου(7) επειδή, βάσει των διαθέσιμων πληροφοριών, έτρεφε αμφιβολίες ως προς την εκπλήρωση των προϋποθέσεων του κοινοτικού πλαισίου για τις ενισχύσεις Ε& Α. Προκειμένου να τις αξιολογήσει, οι ενισχύσεις θα έπρεπε να αντιστοιχιστούν σε συγκεκριμένα ερευνητικά προγράμματα και στη συνέχεια να αξιολογηθεί το επίπεδο έρευνας και να υπολογισθεί το συνολικό ποσό της ενίσχυσης ούτως ώστε να καταστεί δυνατός ο υπολογισμός και η αξιολόγησης της έντασης της ενίσχυσης, καθώς και η αναγκαιότητά της και τα κίνητρα που παρέχει. Η Γερμανία δεν παρείχε τα στοιχεία που είναι απαραίτητα για την αξιολόγηση αυτή. Συγκεκριμένα, δεν ανέφερε αν ο όμιλος SICAN εφάρμοζε σύστημα κοστολόγησης το οποίο εξασφάλιζε την παροχή υπηρεσιών σε τρίτους σε τιμές της αγοράς ή στο κόστος.IV. ΠΑΡΑΤΗΡΗΣΕΙΣ ΤΡΙΤΩΝ ΕΝΔΙΑΦΕΡΟΜΕΝΩΝ(22) Η Επιτροπή δεν έλαβε παρατηρήσεις από τρίτους ενδιαφερόμενους.V. ΠΑΡΑΤΗΡΗΣΕΙΣ ΤΗΣ ΓΕΡΜΑΝΙΑΣ(23) Μετά την απόφαση της Επιτροπής να κινήσει τη διαδικασία του άρθρου 88 παράγραφος 2 της συνθήκης ΕΚ, η Γερμανία υπέβαλε αναλυτικά στοιχεία τα οποία συνοψίζονται ως εξής:Α. ΑΜΕΣΕΣ ΕΝΙΣΧΥΣΕΙΣ ΣΕ ΕΤΑΙΡΟΥΣ ΤΗΣ SIBET(24) Όσον αφορά τις άμεσες ενισχύσεις σε εταίρους της SIBET, η Γερμανία υποστήριξε ότι τα σχέδια βιομηχανικής έρευνας τα οποία διεξήγε με τους εταίρους της αποσκοπούσαν στην παροχή κινήτρων για εφαρμογές μικροηλεκτρονικής, και διά της οδού των ερευνητικών προγραμμάτων, στην ανύψωση του επιπέδου τεχνογνωσίας των επιχειρήσεων με τις οποίες συνεργάσθηκε. Από τα στοιχεία που υπέβαλε η Γερμανία προκύπτει ότι η SIBET διεξήγε δεκαεπτά σχέδια σε επίπεδο βιομηχανικής έρευνας. Για τα σχέδια αυτά οι επιχειρήσεις με τις οποίες συνεργάσθηκε έλαβαν συνολικά 9,73 εκατομμύρια γερμανικά μάρκα (4,97 εκατομμύρια ευρώ) εκ των οποίων 2,7 εκατομμύρια γερμανικά μάρκα (1,38 εκατομμύρια ευρώ) χορηγήθηκαν σε δημόσιους ερευνητικούς φορείς και 7 εκατομμύρια γερμανικά μάρκα (3,58 εκατομμύρια ευρώ) χορηγήθηκαν σε δεκαπέντε βιομηχανικές επιχειρήσεις. Με αίτημα της Επιτροπής, η Γερμανία υπέβαλε περιγραφές των εν λόγω δεκαπέντε σχεδίων υποστηρίζοντας ότι όλα χαρακτηρίσθηκαν δικαίως ως βιομηχανική έρευνα. Από τα ποσά που χορηγήθηκαν σε καθεμία από τις δεκαπέντε επιχειρήσεις, καθώς και από το κόστος κάθε ερευνητικού προγράμματος προκύπτει ότι δεν υπήρξε υπέρβαση του ανώτατου ορίου του 50 % του κόστους του εκάστοτε σχεδίου.(25) Πέντε από τις συνεργασθείσες επιχειρήσεις δεν υπάγονταν στον ορισμό των μικρών και μεσαίων επιχειρήσεων (ΜΜΕ) βάσει του κοινοτικού πλαισίου για τις κρατικές ενισχύσεις σε μικρές και μεσαίες επιχειρήσεις(8). Σε μία περίπτωση το ποσό ενίσχυσης (λιγότερο από 36000 γερμανικά μάρκα, δηλαδή 18406 ευρώ) ήταν κάτω από το όριο που θεσπίζεται στην ανακοίνωση της Επιτροπής για τις ενισχύσεις "de minimis"(9). Για τις υπόλοιπες τέσσερις επιχειρήσεις, η Γερμανία υπέβαλε στοιχεία τα οποία κατεδείκνυαν τους λόγους για τους οποίους η ενίσχυση αποτελούσε κίνητρο για την διεξαγωγή έρευνας για τις εν λόγω επιχειρήσεις κατά την έννοια του σημείου 6 του κοινοτικού πλαισίου για την Ε& Α.(26) Τα δεκάπεντε ερευνητικά σχέδια περιγράφονται παρακάτω. Στις περιπτώσεις που δεν αναφέρεται η επιχείρηση, πρόκειται για ΜΜΕ κατά την έννοια του κοινοτικού ορισμού.(27) Σχέδιο 1005:Στο πλαίσιο του σχεδίου αναπτύχθηκε ένα πολυλειτουργικό δομοστοιχείο επεξεργασίας δεδομένων αισθητήρα, πολύ μικρών διαστάσεων. Αυτό κατέστησε δυνατή την εκτέλεση νέων τεχνικών λειτουργιών οι οποίες οδηγούν σε σημαντική βελτίωση των σημερινών επιδόσεων κατά τη χρήση του δομοστοιχείου στον μηχανολογικό τομέα. Πρόκειται για πρόγραμμα βιομηχανικής έρευνας στο μέτρο που οι γνώσεις που αποκτήθηκαν στο πλαίσιο προγραμματισμένης έρευνας σχετικά με τις υπόψη νέες τεχνικές λειτουργίες μπορούν να χρησιμεύσουν για τη σημαντική βελτίωση των υφιστάμενων μηχανολογικών μεθόδων, δεδομένου ότι το νέο δομοστοιχείο μπορεί, μεταξύ άλλων, να χρησιμοποιηθεί στις εργαλειομηχανές για την ανίχνευση της φθοράς των αδαμάντινων λειαντικών τροχών και, κατ' επέκταση, επιτρέπει την καλύτερη αξιοποίηση των πολύ ακριβών αυτών τροχών. Πέραν αυτού, σε σχέση με τις σημερινές μεθόδους η νέα τεχνολογία επιτρέπει την άμεση διασύνδεση των διαφόρων μηχανολογικών στοιχείων και των μηχανισμών ρύθμισης μέσω του αγωτού CAN.Στον βιομηχανικό εταίρο χορηγήθηκε ενίσχυση 166000 γερμανικών μάρκων (84874 ευρώ). Η ένταση ενίσχυσης αντιστοιχούσε στο 50 % των δαπανών του εταίρου για το σχέδιο.(28) Σχέδιο 1006:Στο σχέδιο αυτό αναπτύχθηκε ένα νέο σύστημα ρύθμισης για τη συγκόλληση με ακτίνες λέιζερ διοξειδίου του άνθρακα [CO2] το οποίο, μέσω της ρύθμισης της ακτίνας λέιζερ, βελτιώνει αισθητά την ποιότητα της ραφής συγκόλλησης. Η βελτιωμένη μέθοδος συνεπάγεται σαφή άνοδο της αποδοτικότητας της όλης διαδικασίας συγκόλλησης. Μέχρι στιγμής, οι βέλτιστες παράμετροι κατεργασίας καθορίζονταν εμπειρικά, μετά από χρονοβόρες δοκιμές. Τα αποτελέσματα του εν λόγω σχεδίου συμβάλλουν άμεσα στη βελτίωση των βιομηχανικών μεθόδων παραγωγής και της ποιότητας των προϊόντων. Πρόκειται για σχέδιο βιομηχανικής έρευνας στο μέτρο που οι γνώσεις που αποκτήθηκαν στο πλαίσιο συστηματικής έρευνας μπορούν να χρησιμεύσουν για τη σημαντική βελτίωση των υφιστάμενων μεθόδων συγκόλλησης με ακτίνες λέιζερ διοξειδίου του άνθρακα. Μέχρι σήμερα, ο οπτικός έλεγχος των τεμαχίων ήταν συνήθως αναγκαίος, και αυτό μπορεί να μειωθεί δραστικά με τη νέα μέθοδο.Στον βιομηχανικό εταίρο χορηγήθηκε ενίσχυση 117000 γερμανικών μάρκων (60076 ευρώ). Η ένταση ενίσχυσης αντιστοιχούσε στο 50 % των δαπανών του εταίρου για το σχέδιο.(29) Σχέδιο 1008:Ραδιομικρόφωνα χρησιμοποιούνται για την ασύρματη μετάδοση ακουστικών σημάτων υψηλής ποιότητας σε τηλεοπτικά στούντιο, σε τηλεοπτικές εκπομπές, καθώς και σε αίθουσες συναυλιών. Η ποιότητα ήχου των σημερινών αναλογικών συστημάτων FM αντιστοιχεί στη ραδιοφωνία UKW-FM, βελτιωμένη με ένα σύστημα συμπίεσης-ανάπτυξης. Αυτό όμως δεν θα αρκέσει στο μέλλον για τις ηχοληπτικές ανάγκες (ποιότητα CD). Στο πλαίσιο του εν λόγω σχεδίου βιομηχανικής έρευνας αναπτύχθηκε ένα πρότυπο λειτουργίας για ένα νέο και πρωτοποριακό από τεχνική άποψη σύστημα ψηφιακού ραδιομικροφώνου. Με τον τρόπο αυτό τέθηκαν τα θεμέλια για την παραγωγή ενός νέου, από τεχνολογική άποψη, προϊόντος και την αξιοποίηση των γνώσεων που αποκτήθηκαν, προκειμένου να επέλθουν σημαντικές βελτιώσεις στα υφιστάμενα προϊόντα.Η ανάπτυξη του συστήματος μετάδοσης δεν προχώρησε μέχρι τη βιομηχανική εκμετάλλευσή του. Αντ' αυτού, οι συνεργάτες απέκτησαν γνώσεις σχετικά με το όλο σύστημα και τα επιμέρους στοιχεία του προσφέρουν το υπόβαθρο για περαιτέρω ανάπτυξη.Στον βιομηχανικό εταίρο, την εταιρεία Sennheiser χορηγήθηκε ενίσχυση 362691 γερμανικών μάρκων (185440 ευρώ). Η ένταση ενίσχυσης αντιστοιχούσε στο 50 % των δαπανών του εταίρου για το σχέδιο.Όσον αφορά το στοιχείο κινήτρου, η Γερμανία εξήγησε ότι την εποχή εκείνη το σχέδιο εξερευνούσε νέα εδάφη. Το τμήμα ανάπτυξης της Sennheiser δεν θα μπορούσε να υλοποιήσει ένα τόσο φιλόδοξο, από τεχνική άποψη, σχέδιο χωρίς την οικονομική υποστήριξη και συνεργασία ενός φορέα με ισχυρά μέσα. Δεδομένου ότι η συνεργασία με μια νέα επιχειρήση σχετικά άπειρη στις υπόψη αγορές ενείχε κινδύνους που η Sennheiser δύσκολα μπορούσε να εκτιμήσει (το σχέδιο ήταν ένα από τα πρώτα του ομίλου SIBET), είναι βέβαιο πως η επιχείρηση δεν θα είχε αναλάβει το σχέδιο χωρίς την ενίσχυση. Το στοιχείο κινδύνου αποδεικνύεται από το γεγονός ότι η ανάπτυξη απαίτησε πολύ περισσότερο χρόνο από το αναμενόμενο.(30) Σχέδιο 1009:Στόχος του σχεδίου ήταν η ανάπτυξη ενός συστήματος αισθητήρων για την καταγραφή των υπερβολικών συγκεντρώσεων όζοντος παραγόμενου από συσκευές απολύμανσης του αέρος και ελέγχου των οσμών. Το σύστημα αυτό υλοποιήθηκε με ένα σύστημα αισθητήρα αερίων από ημιαγωγό, αποτελούμενο από ένα νέο είδος ημιαγωγού αισθητήρα αερίων, ένα μικροκύκλωμα ελέγχου και ένα μηχανισμό ρύθμισης της ηλεκτρικής τάσης για τις συσκευές απολύμανσης του αέρος. Τέτοια συστήματα δεν υπάρχουν στην αγορά σήμερα. Το σύστημα ελέγχου των συγκεντρώσεων όζοντος χρησιμοποιείται σήμερα για μακροπρόθεσμες μετρήσεις σε κλιματιστικές εγκαταστάσεις. Είναι πολύ βελτιωμένο σε σχέση με τα συστήματα που κυκλοφορούν στο εμπόριο. Εκτός αυτού, οι γνώσεις που αποκτήθηκαν από την εν λόγω βιομηχανική έρευνα μπορούν να συμβάλουν σημαντικά στη βελτίωση των μεθόδων και συστημάτων μέτρησης.Στο βιομηχανικό εταίρο χορηγήθηκε ενίσχυση 142500 γερμανικών μάρκων (72859 ευρώ). Η ένταση ενίσχυσης αντιστοιχούσε στο 50 % των δαπανών του εταίρου για το σχέδιο.(31) Σχέδιο 1010:Στον τομέα της τεχνολογίας των ευρυζωνικών επικοινωνιών έχει επικρατήσει παγκοσμίως ως πρότυπο η "synchronous digital hierarchy" (SDH). Η τεχνολογία SDH επιτρέπει τη μετάδοση εικόνας, π.χ. βιντεοσυσκέψεις, και τη διασύνδεση τοπικών δικτύων υπολογιστών. Η χρησιμοποιούμενη μέθοδος ΑΤΜ επιτρέπει την εισαγωγή ενός ευρυζωνικού δικτύου ISDN, που θα προσφέρει κάθε είδους υφιστάμενες και μελλοντικές υπηρεσίες μέσω οπτικών ινών. Στο πλαίσιο του υπόψη σχεδίου αναπτύχθηκαν, μεταξύ άλλων, και ορισμένα αποφασιστικής σημασίας στοιχεία για τα συστήματα ΑΤΜ. Τα αποτελέσματα που επιτεύχθηκαν επιτρέπουν σημαντικές βελτιώσεις στον τομέα των εφαρμογών και συστημάτων ΑΤΜ. Για παράδειγμα, τα στοιχεία εξοπλισμού και λογισμικού που αναπτύχθηκαν προσφέρουν το υπόβαθρο για την ανάπτυξη προϊόντων καινοτομίας στον τομέα των εφαρμογών multimedia.Στον βιομηχανικό εταίρο, την εταιρεία Ericsson Eurolab, χορηγήθηκε ενίσχυση 1822398,92 γερμανικών μάρκων (931777 ευρώ). Η ένταση ενίσχυσης αντιστοιχούσε στο 50 % των δαπανών του εταίρου για το σχέδιο.Όσον αφορά το στοιχείο κινήτρου, η Γερμανία εξήγησε ότι την εποχή της έναρξης των εργασιών για το σχέδιο και της χορήγησης των ενισχύσεων, η Ericsson Telekom GmbH απασχολούσε περίπου 185 άτομα. Η εν λόγω εταιρεία αποτελούσε κοινή επιχείρηση των Ericsson και FUBA και το 49 % των μετοχών της ανήκε στην FUBA.Με το εν λόγω σχέδιο, που είχε καταρτισθεί σε αδρές γραμμές, τόσο η SIBET όσο και ο εταίρος της απέκτησαν πρόσβαση σε έναν τομέα της μικροηλεκτρονικής που τους ήταν άγνωστος (deep submicron) μέχρι τότε. Στο πλαίσιο του σχεδίου οι συνεργάτες της απέκτησαν καταρχήν τεχνογνωσία η οποία επέδρασε έμμεσα σε μεταγενέστερες αναπτυξιακές δραστηριότητές τους. Τα προϊόντα που αναπτύχθηκαν ναι μεν δεν επέτρεπαν την άμεση βιομηχανική εκμετάλλευση, αλλά απέδειξαν ότι οι στόχοι του σχεδίου ήταν εφικτοί.Ο βιομηχανικός εταίρος δεν θα είχε αναλάβει το σχέδιο με τις συγκεκριμένες τεχνικές απαιτήσεις και κόστος περίπου 3,6 εκατομμύρια γερμανικά μάρκα, εάν δεν είχε λάβει ως κίνητρο ενίσχυση ύψους 1,8 εκατομμυρίων γερμανικών μάρκων. Το σχέδιο απείχε πολύ από τις συνήθεις δραστηριότητες της Ericsson Eurolab.Το σχέδιο οδήγησε στη δημιουργία πρόσθετων θέσεων απασχόλησης για πεπειραμένους μηχανικούς στον τομέα της Ε& Α, οι οποίες χρησίμευσαν κατά κύριο λόγο στην περαιτέρω αξιοποίηση των γνώσεων που αποκτήθηκαν χάρη στο σχέδιο.(32) Σχέδιο 1013:Οι επιχειρήσεις που επιδιώκουν να εδραιωθούν παγκοσμίως στον τομέα της τεχνολογίας ζύγισης είναι αναγκασμένες να προσφέρουν ένα ευρύ φάσμα προϊόντων για την ικανοποίηση των ποικίλλων αναγκών των διαφόρων πελατών τους. Στόχος του σχεδίου ήταν να μειωθεί ο χρόνος ανάπτυξης προϊόντων με τη δημιουργία δομοστοιχείων και με τον τρόπο αυτό να περικοπούν οι υλικοτεχνικές δαπάνες. Με τη χρησιμοποίηση της τεχνολογίας Multi-Chip-Module και εφαρμογών ASIC κατέστη δυνατή η ανάπτυξη μιας γενεάς προϊόντων στον τομέα της ζύγισης και των μετρήσεων. Οι γνώσεις που αποκτήθηκαν από το εν λόγω σχέδιο συμβάλλουν σημαντικά στη βελτίωση των υφιστάμενων συστημάτων και μεθόδων και μπορούν να χρησιμεύσουν για την ανάπτυξη νέων προϊόντων για την υπόψη αγορά.Στον βιομηχανικό εταίρο, την εταιρεία Sartorius χορηγήθηκε ενίσχυση 679677,01 γερμανικών μάρκων (347513 ευρώ). Η ένταση ενίσχυσης ήταν μικρότερη από το 50 % των δαπανών του εταίρου για το σχέδιο (1,4 εκατομμύρια γερμανικά μάρκα).Όσον αφορά το στοιχείο κινήτρου, η Γερμανία εξήγησε ότι στο πλαίσιο του σχεδίου αναπτύχθηκαν νέες τεχνικές (δημιουργία επι μέρους δομοστοιχείων, τεχνολογία Multi-Chip-Module και εφαρμογές ASIC) που μπορούν να χρησιμοποιηθούν σε διαδικασίες ηλεκτρονικής ζύγισης. Ο στόχος του σχεδίου έκειτο εκτός του πεδίου δραστηριοτήτων Ε& Α της Sartorius και ως εκ τούτου δεν αποτελούσε μέρος της συνήθους δραστηριότητας του ερευνητικού της τμήματος. Χωρίς την ενίσχυση, ο βιομηχανικός εταίρος δεν θα αναλάμβανε ένα τόσο εκτενές σχέδιο Ε& Α στον τομέα αυτόν, δεδομένου ότι το ύψος των απαιτούμενων επενδύσεων καθώς και οι κίνδυνοι ήταν απαγορευτικά.Οι επιστήμονες που απασχολεί η Sartorius διέθεσαν περίπου 10000 ώρες για το σχέδιο, που ισοδυναμούν με επτά ανθρωποέτη.(33) Σχέδιο 1014:Η ραγδαία εξάπλωση της κινητής τηλεφωνίας οδηγεί στην ταχεία εμφάνιση νέων γενεών προϊόντων όσον αφορά τις τηλεφωνικές συσκευές και τον δικτυακό εξοπλισμό (βασικοί σταθμοί, κεραίες και επαναλήπτες) με όλο και μεγαλύτερη κάλυψη. Οι επαναλήπτες καλύπτουν αποστάσεις στις οποίες δεν υπάρχει άμεση επαφή μεταξύ βάσεως και λήπτη. Στόχος του σχεδίου ήταν η ανάπτυξη ενός φθηνού συστήματος επαναληπτών που θα εκμεταλλευόταν νέου είδους τεχνολογίες διαμόρφωσης και διασύνδεσης. Για όλες τις επιμέρους λειτουργικές μονάδες που θα αναπτύσσονταν, εκτός από την ευελιξία στο σχεδιασμό τους, έπρεπε να διερευνηθούν οι δυνατότητες μείωσης του κόστους για ολόκληρο το σύστημα τόσο κατά το στάδιο ανάπτυξης όσο και κατά την παραγωγή του σε μεταγενέστερο στάδιο. Με την εφαρμογή νέων τεχνολογιών και μεθόδων ανάπτυξης επιτεύχθηκαν καλύτερες επιδόσεις σε σχέση με την υφιστάμενη τεχνολογία. Ως αποτέλεσμα, στο πλαίσιο του υπόψη σχεδίου βιομηχανικής έρευνας, αφενός, αποκτήθηκαν γνώσεις σχετικά με νέες μεθόδους ανάπτυξης των αναγκαίων στοιχείων και, αφετέρου, τα αποτελέσματα αξιοποιήθηκαν για την ανάπτυξη νέων συστημάτων.Στον βιομηχανικό εταίρο χορηγήθηκε ενίσχυση 701664,50 γερμανικών μάρκων (358755 ευρώ). Η ένταση ενίσχυσης αντιστοιχούσε στο 50 % των δαπανών του εταίρου για το σχέδιο.(34) Σχέδιο 1015:Στο πλαίσιο του εν λόγω σχεδίου αναπτύχθηκε ένα φθηνό και χαμηλής συντήρησης σύστημα μέτρησης και ρύθμισης, το οποίο επιτρέπει τον συνεχή έλεγχο της ποιότητας του νερού σε δίκτυα καναλιών. Με τη χρησιμοποίηση νέων και έξυπνων αλγορίθμων για την επεξεργασία σημάτων (Fuzzi-Logic και τεχνητά νευρωνικά δίκτυα) η ποιότητα των υδάτων ανάγεται σε απλά μετρήσιμα μεγέθη. Έτσι, αναπτύχθηκε μια καινοτόμος μέθοδος ρύθμισης των δεξαμενών συλλογής όμβριων υδάτων, με το οποίο επιτυγχάνονται σημαντικές οικονομίες στο κόστος κατασκευής και αποφεύγονται εργασίες επέκτασης. Αυτό σημαίνει ότι οι γνώσεις που αποκτήθηκαν στο πλαίσιο της έρευνας οδήγησαν σε σημαντικές βελτιώσεις στα υφιστάμενα και στα υπό κατασκευή συστήματα δεξαμενών συλλογής όμβριων υδάτων.Στον βιομηχανικό εταίρο χορηγήθηκε ενίσχυση 411615,40 γερμανικών μάρκων (210455 ευρώ). Η ένταση ενίσχυσης αντιστοιχούσε στο 50 % των δαπανών του εταίρου για το σχέδιο.(35) Σχέδιο 1016:Στον τομέα της κατασκευής στοιχείων αυτοκινήτων απαιτούνται συστήματα αισθητήρων με πολύ συγκεκριμένες ιδιότητες τα οποία κατά το πλείστον δεν διατίθενται ελεύθερα ή σε λογικές τιμές στην αγορά. Η τάση σήμερα είναι σαφώς προς την κατεύθυνση ολοκληρωμένων λύσεων στους αισθητήρες και τα συστήματα με τη βοήθεια της τεχνολογίας μαζικής παραγωγής ημιαγωγών. Αποφασιστικό στοιχείο αξιοπιστίας των εν λόγω αισθητήρων είναι η ύπαρξη των κατάλληλων τεχνολογιών διαβίβασης σημάτων και η γνώση του τρόπου συντονισμού αισθητήρων. Στο υπόψη σχέδιο αναπτύχθηκε ένας πολύ μικρών διαστάσεων ενισχυτής σημάτων για αυτοκίνητα προσαρμόσιμος σε στοιχεία αισθητήρα, με τον οποίο εξοικονομείται χώρος. Με το δομοστοιχείο αυτό οποιοδήποτε στοιχείο αισθητήρα μπορεί να συντονισθεί γρήγορα, εγγυημένα και με μικρό κόστος με τη βοήθεια μιας γέφυρας αντίστασης. Σήμερα, ο συντονισμός των αισθητήρων γίνεται με τη βοήθεια μεμονωμένων αντιστάσεων μικρής ανοχής που τοποθετούνται με το χέρι στο ηλεκτρονικό κύκλωμα. Τα δομοστοιχεία και οι μέθοδοι που αναπτύχθηκαν στο πλαίσιο του εν λόγω σχεδίου αντιπροσωπεύουν σαφέστατη βελτίωση όσον αφορά το κόστος και την ποιότητα σε σχέση με τα συνήθη συστήματα συντονισμού αισθητήρων. Οι γνώσεις που αποκτήθηκαν κατά την ερευνητική αυτή προσπάθεια μπορούν να αξιοποιηθούν πλήρως για τη βελτιστοποίηση των υφιστάμενων και την ανάπτυξη νέων μεθόδων.Στον βιομηχανικό εταίρο, την εταιρεία WABCO GmbH, χορηγήθηκε ενίσχυση 666739 γερμανικών μάρκων (340898 ευρώ). Η ένταση ενίσχυσης ανήλθε στο 50 % των δαπανών του εταίρου για το σχέδιο.Σχετικά με το στοιχείο ενίσχυσης, η Γερμανία εξήγησε ότι με το σχέδιο αναπτύχθηκε μια μέθοδος βάσει της οποίας, με την τοποθέτηση έξυπνων κυκλωμάτων, αποφεύγεται η δαπανηρή ρύθμιση των αισθητήρων. Τα αποτελέσματα της έρευνας έπρεπε να εκφρασθούν σε λειτουργικό πρότυπο ASIC.Οι τεχνολογικές απαιτήσεις του σχεδίου υπερέβαιναν κατά πολύ τις δυνατότητες του τμήματος Ε& Α της Wabco GmbH. Στο σχέδιο αυτό η SIBET συμμετείχε για πρώτη φορά σε ένα τόσο απαιτητικό, από τεχνική άποψη, σχέδιο ανάπτυξης ολοκληρωμένων κυκλωμάτων για αυτοκίνητα από τα οποία απαιτείται ιδιαίτερα υψηλός βαθμός αξιοπιστίας εξαιτίας της πρόσθετης δυσκολίας που συνεπάγεται η χρήση τους σε αυτοκίνητα. Ότι υπήρχαν μεγάλοι τεχνικοί κίνδυνοι αποδεικνύεται από το γεγονός ότι το πρότυπο ASIC που αναπτύχθηκε βάσει των γνώσεων που αποκτήθηκαν από το σχέδιο δεν έφθασε ποτέ στο στάδιο της παραγωγής, ότι δεν χρησιμοποιήθηκε με διαφορετική ή εξελιγμένη μορφή σε άλλα προϊόντα της εταιρείας και ότι, συνεπώς, δεν οδήγησε σε άμεσα οικονομικά οφέλη.Με βάση τα παραπάνω είναι σαφές ότι χωρίς τη χορήγηση μιας μεγάλης ενίσχυσης στη συνεργάτιδα βιομηχανική επιχείρηση, το σχέδιο θα ήταν λιγότερο φιλόδοξο και ότι δεν θα ολοκληρωνόταν ποτέ εξαιτίας των διαφόρων προβλημάτων που ανέκυπταν συνεχώς κατά τη διάρκεια της διεξαγωγής του σχεδίου. Συνάγεται, λοιπόν, ότι αν ποτέ αξιοποιηθούν οι γνώσεις και η τεχνογνωσία που αποκτήθηκε από το σχέδιο αυτό θα συμβεί αργότερα.Όπως αναμένεται από εκπαιδευτικά μέτρα, το σχέδιο απορρόφησε ένα μεγάλο μέρος του ανθρώπινου δυναμικού του τμήματος ηλεκτρονικής ανάπτυξης του εταίρου.(36) Σχέδιο 1019:Ο έλεγχος ολοκληρωμένων κυκλωμάτων κατά τη διαμόρφωσή τους πριν ενσωματωθούν στο τελικό προϊόν αποκτά όλο και μεγαλύτερη σημασία για την ποιότητα και το κόστος. Η ραγδαία πρόοδος της μικροηλεκτρονικής απαιτεί τη συνεχή βελτίωση και εξέλιξη του εξοπλισμού ελέγχου. Η ανάπτυξη κεφαλών ελέγχου προσαρμοσμένων στις όλο και υψηλότερες συχνότητες των δοκιμαζόμενων στοιχείων αποτελεί σοβαρό πρόβλημα για την ανάπτυξη και τον έλεγχο ανταγωνιστικών μικροηλεκτρονικών στοιχείων στον τομέα αυτόν. Στο πλαίσιο του σχεδίου αναπτύχθηκε μια κεφαλή ελέγχου υψηλής απόδοσης, με βάση τη σύγχρονη κατασκευαστική τεχνολογία και μεθόδους συναρμογής. Επιπλέον, αναπτύχθηκε και ένα ολοκληρωμένο κύκλωμα που επιτρέπει τον τετραπλασιασμό της απόδοσης του εξοπλισμού ελέγχου σε σχέση με τα σημερινά δεδομένα. Οι κύριοι χρήστες της κεφαλής δοκιμών μπορούν να εργασθούν με βέλτιστες μεθόδους ελέγχου και συνεπώς να βελτιώσουν την αποδοτικότητά τους στους τομείς της ανάπτυξης και της παραγωγής κυκλωμάτων. Αυτό επιτρέπει τη μείωση τόσο του χρόνου ανάπτυξης όσο και των ποσοστών ελαττωματικών προϊόντων. Επίσης, οι γνώσεις που αποκτήθηκαν κατά τις ερευνητικές εργασίες μπορούν να χρησιμεύσουν για τη σημαντική βελτιωση των σημερινών μεθόδων και συστημάτων. Εξάλλου, με τον τρόπο αυτόν, πληρούνται και όλες οι προϋποθέσεις που χαρακτηρίζουν προγράμματα βιομηχανικής έρευνας.Στον βιομηχανικό εταίρο χορηγήθηκε ενίσχυση 423950 γερμανικών μάρκων (216762 ευρώ). Η ένταση ενίσχυσης ανήλθε στο 50 % των δαπανών του εταίρου για το σχέδιο.(37) Σχέδιο 1023:Στο πλαίσιο του σχεδίου αυτού, αναπτύχθηκε ένα αντιπαγιδευτικό δομοστοιχείο για μηχανισμούς ρύθμισης των παραθύρων αυτοκινήτων το οποίο προσφέρει αποτελεσματική προστασία, ιδίως σε παράθυρα που κλείνουν αυτόματα. Το δομοστοιχείο, εκτός από το ότι προστατεύει από την παγίδευση, επιτρέπει τον καθορισμό της θέσης του υαλοπίνακα με τη μέτρηση του ηλεκτρικού ρεύματος του κινητήρα χωρίς πρόσθετους αισθητήρες. Αυτό σημαίνει χαμηλότερη τιμή ανά μονάδα και ευκολότερη τοποθέτηση. Οι σημερινοί μηχανισμοί λόγω της απλής ρύθμισης με ηλεκτρονόμους, τερματικούς διακόπτες και πρόσθετους αισθητήρες πρέπει οπωσδήποτε να εξοπλίζονται και με έναν ασφαλή, από κάθε άποψη, αντιπαγιδευτικό μηχανισμό. Αυτό σημαίνει ότι το προϊόν που αναπτύχθηκε στο πλαίσιο του σχεδίου αντιπροσωπεύει σοβαρή βελτίωση σε σχέση με τα σημερινά δεδομένα. Με βάση τα όσα απαιτούνται από σχέδια βιομηχανικής έρευνας, τα αποτελέσματα και η πείρα που αποκτήθηκαν στο πλαίσιο του σχεδίου μπορούν να χρησιμοποιηθούν για σημαντικές βελτιώσεις σε υφιστάμενες μεθόδους και ταυτόχρονα να χρησιμεύσουν ως βάση μια μια εντελώς νέα τεχνολογία στον τομέα των μηχανισμών ρυθμισης παραθύρων αυτοκινήτων.Στον βιομηχανικό εταίρο χορηγήθηκε ενίσχυση 549495,82 γερμανικών μάρκων (280952 ευρώ). Η ένταση ενίσχυσης ανήλθε στο 50 % του εταίρου για το σχέδιο.(38) Σχέδιο 1024:Η παρακολούθηση της ενδοκρανιακής πίεσης σε "υδροκέφαλους-ασθενείς" αποτελεί σημαντικό μέρος της νευροχειρουργικής κατά τη μεταχειρουργική παρακολούθηση και τη θεραπευτική αγωγή ασθενών και θυμάτων ατυχημάτων. Στο πλαίσιο του σχεδίου αυτού αναπτύχθηκε ένας αισθητήρας πίεσης που επεξεργάζεται σήματα για τη μέτρηση της πίεσης μεταξύ κρανίου και μήνιγγος. Ο μηχανισμός αυτός συμπληρώνεται με μια εμφυτεύσιμη τηλεμετρική διάταξη μετάδοσης δεδομένων και ενέργειας. Σε μεταγενέστερο στάδιο η τηλεμετρική μονάδα μέτρησης της πίεσης θα συμπληρώνεται με μια ρυθμιζόμενη βαλβίδα που θα επιτρέπει την ελεγχόμενη απορροή του εγκεφαλικού υγρού προς την κοιλιακή χώρα.Το ιατροτεχνικό προϊόν στο οποίο στοχεύει το σχέδιο αποτελεί σημαντική βελτίωση και διευκόλυνση σε σχέση με τα σημερινά δύσχρηστα συστήματα παρακολούθησης και μέτρησης τόσο για τον ιατρό όσο και για τον ασθενή. Οι γνώσεις που αποκτήθηκαν στο πλαίσιο του σχεδίου μπορούν να χρησιμεύσουν για σημαντικές βελτιώσεις στις υφιστάμενες μεθόδους μέτρησης της ενδοκρανιακής πίεσης και για την ανάπτυξη νέων προϊόντων στον ιατροτεχνικό τομέα και ταυτόχρονα δικαιολογούν την κατάταξη του σχεδίου στην κατηγορία της βιομηχανικής έρευνας.Στον βιομηχανικό εταίρο χορηγήθηκε ενίσχυση 477003 γερμανικών μάρκων (234887 ευρώ). Η ένταση ενίσχυσης ανήλθε στο 50 % των δαπανών του εταίρου για το σχέδιο.(39) Σχέδιο 1025:Με την αυξανόμενη ολοκλήρωση των μικροηλεκτρονικών κυκλωμάτων και συστημάτων τα Multi-Chip-Modules (MCM) αποκτούν όλο και μεγαλύτερη σημασία. Τα Multi-Chip-Modules περιλαμβάνουν διάφορα ηλεκτρονικά στοιχεία (μικροκυκλώματα και αισθητήρες) τοποθετημένα πολύ πυκνά σε ένα υπόστρωμα. Το συγκριτικά μεγαλύτερο κόστος των MMC απαιτεί όχι μόνον τον έλεγχο της λειτουργίας τους αλλά και τη διάγνωση σφαλμάτων προκειμένου να διορθώνονται τα ελαττώματα. Σήμερα ο έλεγχός τους μπορεί να γίνει μόνον με ειδικές διατάξεις. Στόχος του σχεδίου είναι να καταστεί δυνατός ο έλεγχος των MMC με βάση τα υφιστάμενα συστήματα ελέγχου και να αναπτυχθούν ειδικές μέθοδοι προκειμένου να μειωθεί το κόστος του ελέγχου. Το λογισμικό και τα μηχανικά στοιχεία που θα αναπτυχθούν δημιουργούν μια εντελώς νέα κατηγορία προϊόντων. Ως αποτέλεσμα του σχεδίου βιομηχανικής έρευνας δημιουργήθηκαν στοιχεία εξοπλισμού και λογισμικού που συμπληρώνουν τα συστήματα ελέγχου που κυκλοφορούν στο εμπόριο και καθιστούν δυνατό τον έλεγχο μεικτών αναλογικών/ψηφιακών συστημάτων με λογικό κόστος. Επίσης, επιτρέπουν τη σημαντική βελτίωση των σημερινών μεθόδων ενώ ταυτόχρονα προσφέρουν το υπόβαθρο για την ανάπτυξη νέων μεθόδων και συστημάτων στον τομέα αυτόν. Έτσι, το σχέδιο πληροί τις προϋποθέσεις για να χαρακτηρισθεί ως βιομηχανική έρευνα.Στον βιομηχανικό εταίρο χορηγήθηκε ενίσχυση 236683,26 γερμανικών μάρκων (121014 ευρώ). Η ένταση ενίσχυσης ανήλθε στο 50 % των δαπανών του εταίρου για το σχέδιο.(40) Σχέδιο 1026:Στο πλαίσιο του σχεδίου αναπτύχθηκε ένας ηλεκτρονικός μηχανισμός ρύθμισης για τη διαδικασία πλήρωσης μηχανών αεροσυσκευασίας υψηλής ταχύτητας. Η χρησιμοποιούμενη για τη ρύθμιση τεχνολογία ασάφειας (fuzzy technology) καθιστά δυνατή τη ρύθμιση πολύπλοκων διαδικασιών. Σήμερα η βέλτιστη ρύθμιση των διαδικασιών πλήρωσης σε μηχανές αεροσυσκευασίας αποτελεί μέγα πρόβλημα. Με τη λύση που εκπονήθηκε στο πλαίσιο του σχεδίου επιτεύχθηκε η ταχύτερη πλήρωση των σάκων ακόμη και όταν χρησιμοποιούνταν ποικίλλα υλικά. Πέραν αυτού, είναι δυνατή και η ταχύτερη και αυτοματοποιημένη διάταξη των μηχανών συσκευασίας κατά την εγκατάστασή τους, με το πλεονέκτημα ότι αναγνωρίζεται η αιφνίδια αλλαγή των χαρακτηριστικών του περιεχομένου, τηρείται ακριβέστερα το υποχρεωτικό βάρος των γεμάτων σάκων και αποφεύγεται η διάρρηξη των γεμάτων σάκων. Συνεπώς, η αξιοποίηση των αποτελεσμάτων του σχεδίου ουνεπάγεται συσιαστική βελτίωση της παραγωγικής διαδικασίας. Τα αποτελέσματα που αποκτήθηκαν στο πλαίσιο της έρευνας δημιουργούν το υπόβαθρο για τη σημαντική βελτίωση των υφιστάμενων μηχανών πλήρωσης πράγμα το οποίο, μεταξύ άλλων, δικαιολογεί τον χαρακτηρισμό του σχεδίου ως βιομηχανική έρευνα.Στο βιομηχανικό εταίρο χορηγήθηκε ενίσχυση 258050 γερμανικών μάρκων (131938 ευρώ). Η ένταση ενίσχυσης ανήλθε στο 50 % των δαπανών του εταίρου για το σχέδιο.(41) Σχέδιο 1027:Η κατεργασία υλικών με ακτίνες λέιζερ θα βρεί στο μέλλον όλο και περισσότερες εφαρμογές στον μεταποιητικό τομέα. Η αξιοπιστία και η ταχύτητα των μεθόδων που χρησιμοποιούν ακτίνες λέιζερ είναι μεγάλη. Στο πλαίσιο του σχεδίου αναπτύχθηκε μια μέθοδος online αναγνώρισης των σφαλμάτων κατά την κοπή και συγκόληση λαμαρινών. Η μέθοδος αυτή συνεπάγεται πολύ ταχύτερη κατεργασία των τεμαχίων και, κατ' επέκταση, συμβάλλει αποφασιστικά στην εξασφάλιση της ποιότητας. Η μέθοδος που αναπτύχθηκε μπορεί να επιφέρει σημαντική βελτίωση στα σημερινά συστήματα παραγωγής με ακτίνες λέιζερ και προσφέρει ένα σοβαρό υπόβαθρο για την ανάπτυξη νέων μεθόδων στον τομέα αυτόν.Στον βιομηχανικό εταίρο, την εταιρεία VW AG, χορηγήθηκε ενίσχυση 35261,31 γερμανικών μάρκων (18028 ευρώ). Η ένταση ενίσχυσης ανήλθε στο 25 % των δαπανών του εταίρου για το σχέδιο. Η ενίσχυση υπάγεται στον κανόνα de minimis(10)(42) Τέλος, η Γερμανία διευκρίνισε ότι οι ενισχύσεις δεν χορηγήθηκαν βάσει κάποιου καθεστώτος ενισχύσεων Ε& Α του ομόσπονδου κράτους της Κάτω Σαξονίας, όπως υποστηρίχθηκε κατά τη συνάντηση που πραγματοποιήθηκε στις 4 Δεκεμβρίου 1997.Β. ΕΜΜΕΣΕΣ ΕΝΙΣΧΥΣΕΙΣ ΠΡΟΣ ΠΕΛΑΤΕΣ ΤΩΝ SICAN ΚΑΙ SIBET(43) Ένας λόγος για την κίνηση της διαδικασίας ήταν ότι η Γερμανία δεν είχε τεκμηριώσει τον ισχυρισμό της ότι η SICAN και η SIBET, ενόσω δραστηριοποιούνταν στην αγορά, χρέωναν στους πελάτες τους το πλήρες κόστος των υπηρεσιών που τους παρείχαν, λαμβάνοντας υπόψη όλες τις ενισχύσεις που είχαν χορηγηθεί στον όμιλο. Συγκεκριμένα, η Γερμανία δεν είχε αποδείξει ότι η SICAN διέθετε ένα σύστημα κοστολόγησης το οποίο της επέτρεπε να προσδιορίζει το κόστος του εκάστοτε σχεδίου. Για τον λόγο αυτό η Επιτροπή δεν μπορούσε να αποκλείσει το ενδεχόμενο να έχουν χορηγηθεί έμμεσα πλεονεκτήματα σε πελάτες δυνάμενα να θεωρηθούν επίσης ενισχύσεις.(44) Μετά την κίνηση της διαδικασίας, η Γερμανία επιβεβαίωσε ότι η SICAN και η SIBET εκτός από τη δραστηριότητα δημόσιας υπηρεσίας διεξήγαν ταυτόχρονα και εμπορικές δραστηριότητες. Η SICAN διεξήγε επί συμβάσει 793 σχέδια στον τομέα της προανταγωνιστικής έρευνας για λογαριασμό άλλων επιχειρήσεων και η SIBET 233 σχέδια του ιδίου τύπου.(45) Στη μελέτη που υπέβαλε η Γερμανία υπολογίζεται το ανά εργατοώρα κόστος προσωπικού της SICAN με βάση τα στοιχεία για τις δαπάνες που αντιστοιχούν στους διάφορους τομείς δραστηριοτήτων. Κατά τον υπολογισμό του κόστους για τις SICAN και SIBET λαμβάνεται υπόψη και η απόσβεση του εξοπλισμού που βρίσκεται στην κατοχή της SIAG και διατέθηκε προς τις δύο αυτές εταιρείες, με τον κατάλληλο καταμερισμό μεταξύ καθηκόντων δημόσιας υπηρεσίας και εμπορικών δραστηριοτήτων. Από την εξέταση των συμβάσεων που οι εν λόγω εταιρείες συνήψαν με τρίτους, συνάγεται ότι οι υπηρεσίες προς τρίτους χρεώνονταν τουλάχιστον στο πλήρες κόστος.Γ. ΥΠΗΡΕΣΙΕΣ ΠΑΡΟΧΗΣ ΣΥΜΒΟΥΛΩΝ ΣΕ ΕΠΙΧΕΙΡΗΣΕΙΣ(46) Υπηρεσίες παροχής συμβουλών σε επιχειρήσεις προσφέρονταν δωρεάν και υπάγονταν στον κανόνα de-minimis.Δ. ΕΝΙΣΧΥΣΕΙΣ ΠΡΟΣ ΤΟΝ ΟΜΙΛΟ SICAN(11)(47) Η Γερμανία διευκρίνισε ότι οι χορηγηθείσες ενισχύσεις ανήλθαν συνολικά σε 206 εκατομμύρια γερμανικά μάρκα (105 εκατομμύρια ευρώ), εκ των οποίων η SIBET έλαβε 74,5 εκατομμύρια γερμανικά μάρκα (38 εκατομμύρια ευρώ), η SIAG 104 εκατομμύρια γερμανικά μάρκα (53 εκατομμύρια ευρώ) και η SICAN, όπως προαναφέρθηκε, 26,9 εκατομμύρια γερμανικά μάρκα (14 εκατομμύρια ευρώ).(48) Όσον αφορά τον όμιλο SICAN, η Γερμανία υποστήριξε ότι η υποστήριξη προς τη SICAN δεν αποτελεί κρατική ενίσχυση δεδομένου ότι, ναι μεν, ο όμιλος διεξήγε εν μέρει εμπορικές δραστηριότητες αλλά, κατά κύριο λόγο, εκτελούσε καθήκοντα δημόσιας υπηρεσίας.(49) Όσον αφορά τα καθήκοντα δημόσιας υπηρεσίας, επρόκειτο συγκεκριμένα για το εξής: βασικά, ο στόχος ήταν να δοθούν σε επιχειρήσεις της περιοχής οι δυνατότητες να συμμετάσχουν στο πρόγραμμα JESSI. Πιο συγκεκριμένα, το πρόγραμμα ήταν να εκπαιδευθούν απόφοιτοι πανεπιστημιακών σχολών στη μικροηλεκτρονική ούτως ώστε να μπορέσουν να συμμετάσχουν στο πρόγραμμα Jessi και άλλα παρόμοια προγράμματα. Τέτοιου είδους εκπαιδευτικά προγράμματα εφαρμόζονται από το 1993. Κατά κύριο λόγο απευθύνονταν σε μεταπτυχιακούς φοιτητές, υποψήφιους διδάκτορες και φοιτητές του τομέα της μικροηλεκτρονικής. Κατά τη διάρκεια της εκπαίδευσης οι ενδιαφερόμενοι προσλαμβάνονταν με σύμβαση περιορισμένου χρόνου στον όμιλο SICAN, χωρίς να έχουν συνάψει σύμβαση εργασίας με κάποιον μελλοντικό εργοδότη. Οι συμμετέχοντες παρακολουθούσαν πρακτική άσκηση στα σχέδια τα οποία διεξήγε το μόνιμο προσωπικό του ομίλου SICAN (κατά μείζονα λόγο το προσωπικό της SICAN και της SIBET).(50) Το 1993 ιδρύθηκε η NIGAN e.V. ειδικά για την πρόσληψη και εκπαίδευση ενδιαφερόμενων (υποψήφιοι διδάκτορες, τελειόφοιτοι και φοιτητές), καθώς και την προώθηση της μετεκπαίδευσης μηχανικών και επιστημόνων στον τομέα της μικροηλεκτρονικής. Τα μεταπτυχιακά εκπαιδευτικά προγράμματα σχεδιάσθηκαν και οργανώθηκαν από τη NIGAN, ενώ το μεγαλύτερο μέρος της εκπαίδευσης πραγματοποιήθηκε από τις SICAN και SIBET στο πλαίσιο των ερευνητικών σχεδίων.(51) Αριθμός ασκουμένων του ομίλου SICAN:>ΘΕΣΗ ΠΙΝΑΚΑ>Από το 1993 μέχρι το 1998 στα εκπαιδευτικά προγράμματα της SICAN συμμετείχαν 831 άτομα και στα εκπαιδευτικά προγράμματα της SIBET 435 άτομα. Μόνον για τις SICAN και SIBET, ο συνολικός αριθμός είναι 1266 άτομα. Ένας μικρότερος αριθμός ασκουμένων (173 άτομα) απασχολήθηκε σε άλλες μονάδες του ομίλου επιχειρήσεων.(52) Δεδομένου ότι, κατά την περίοδο αναφοράς, στο σύστημα κοστολόγησης της SICAN δεν γινόταν διάκριση μεταξύ δαπανών που αναλογούσαν στα καθήκοντα δημόσιας υπηρεσίας και εκείνων που αναλογούσαν στις εμπορικές δραστηριότητες, η Γερμανία ανέθεσε σε μια εταιρεία συμβούλων την κατανομή αυτή με βάση τα βιβλία του ομίλου SICAN. Οι δαπάνες στους διάφορους τομείς δραστηριοτήτων καταγράφηκαν και παραβλήθηκαν με τις χορηγηθείσες κρατικές πιστώσεις. Ιδιαίτερα προσεκτικά εξετάσθηκαν τα έτη 1993, 1995 και 1998. Τον Απρίλιο του 1999 η Γερμανία υπέβαλε μελέτη σχετικά με την ανάλυση των δαπανών και την αντίστοιχη ανάλυση των κρατικών ενισχύσεων.(53) Με βάση τα πορίσματα της μελέτης, η Γερμανία υποστηρίζει ότι είναι πλέον σε θέση να αποδείξει ότι όλες οι δημόσιες πιστώσεις που διατέθηκαν στον όμιλο SICAN χρησιμοποιήθηκαν εξ ολοκλήρου για τη χρηματοδότηση καθηκόντων δημόσιας υπηρεσίας και ως εκ τούτου δεν αποτελούσαν κρατικές ενισχύσεις κατά την έννοια του άρθρου 87 παράγραφος 1 της συνθήκης ΕΚ.(54) Ένα μέρος του χρόνου απασχόλησης των μελών του προσωπικού που συμμετείχαν στις εκπαιδευτικές δραστηριότητες αφιερώθηκε αποκλειστικά σε εκπαιδευτικά καθήκοντα. Ο χρόνος απασχόλησης των ασκουμένων χαρακτηρίσθηκε εν μέρει ως παραγωγική απασχόληση για τον όμιλο SICAN και κατά το υπόλοιπο ως εκπαίδευση.(55) Κατά τον υπολογισμό των δαπανών που αναλογούσαν στις SICAN και SIBET, η απόσβεση για τη χρήση εξοπλισμού που ανήκε στη SICAN θεωρήθηκε ως ευεργέτημα προς τις SIAG και SIBET, και κατανεμήθηκε ανάλογα μεταξύ των καθηκόντων δημόσιας υπηρεσίας και των εμπορικών δραστηριοτήτων.(56) Η Γερμανία βεβαίωσε ότι η SICAN και η SIBET είχαν αναλάβει μεν καθήκοντα δημόσιας υπηρεσίας αλλά ταυτόχρονα διεξήγαν και εμπορικές δραστηριότητες. Ενώ οι εμπορικές δραστηριότητες είχαν λιγότερη σημασία για την SIBET, για τη SICAN κατέληξαν να αντιπροσωπεύουν το μεγαλύτερο μέρος των δραστηριοτήτων της.(57) Κατά την άποψη της Γερμανίας, ο όμιλος SICAN πρέπει να θεωρηθεί ως δημόσιος, μη κερδοσκοπικός ερευνητικός και εκπαιδευτικός οργανισμός. Τα αποτελέσματα της βιομηχανικής έρευνας της SIBET δημοσιεύθηκαν και διατέθηκαν γενικά άνευ διακρίσεων σε επιχειρήσεις όπως προκύπτει από καταλόγους δημοσιεύσεων και παραδείγματα δημοσιευμάτων που ανέφερε η Γερμανία.(58) Για τον λόγο αυτό, η Γερμανία υποστηρίζει ότι ο όμιλος SICAN πρέπει, με βάση τις μη εμπορικές του δραστηριότητες, να ληφθεί ως δημόσιος ερευνητικός οργανισμός με αποτέλεσμα οι δημόσιες πιστώσεις τις οποίες έλαβε να μην μπορούν να χαρακτηρισθούν ως κρατικές ενισχύσεις κατά την έννοια του άρθρου 87 παράγραφος 1 της συνθήκης ΕΚ.(59) Με αίτημα της Επιτροπής η Γερμανία διαβίβασε στοιχεία σχετικά με τα κέρδη της SIBET. Από αναλυτικούς υπολογισμούς προκύπτει ότι η SIBET δεν πραγματοποίησε κέρδη. Τα αποτελέσματα του ομίλου ήταν γενικά ισοσκελισμένα ή ελαφρά θετικά, εκτός από το 1995 και το 1997, έτη κατά τα οποία ο όμιλος σημείωσε ζημίες.(60) Η Γερμανία διαβίβασε πληροφορίες βάσει των οποίων η SIBET διεξήγε δεκαεπτά σχέδια βιομηχανικής έρευνας συνολικού κόστους 43,2 εκατομμυρίων γερμανικών μάρκων (22,9 εκατομύρια ευρώ). Πέραν αυτού η SIBET διεξήγε 233 σχέδια προανταγωνιστικής ανάπτυξης συνολικής αξίας 13,3 εκατομμυρίων γερμανικών μάρκων (6,80 εκατομμύρια ευρώ).(61) Η Γερμανία υπέβαλε κατάλογο 793 σχεδίων που διεξήγε η SICAN για λογαριασμό επιχειρήσεων στον τομέα της προανταγωνιστικής ανάπτυξης με τον τίτλο και την αξία κάθε σύμβασης. Το συνολικό ποσό ανερχόταν σε 147 εκατομμύρια γερμανικά μάρκα (75,16 εκατομμύρια ευρώ).(62) Όσον αφορά την επαγγελματική εξέλιξη των ατόμων που εκπαιδεύθηκαν από τον όμιλο SICAN, η Γερμανία, με αίτημα της Επιτροπής, διαβίβασε τα παρακάτω στοιχεία:(63) Από τους 510 μηχανικούς που προσλήφθηκαν από τον όμιλο κατά την περίοδο 1991-1997, 195 είχαν ήδη ευεργετηθεί από εκπαιδευτικά μέτρα υπό την εποπτεία της NIGAN. Στις περιπτώσεις εκείνες, η επαγγελματική πείρα των ατόμων που είχαν συμμετάσχει στα σχετικά εκπαιδευτικά προγράμματα αντικατοπτριζόταν στον αρχικό μισθό τους. Σε πολύ λίγες περιπτώσεις συνέχιζε ο υπάλληλος να εργάζεται για το σχέδιο στο οποίο είχε εκπαιδευθεί.(64) Οι ασκούμενοι της NIGAN δεν είχαν καμία συμβατική υποχρέωση να εργασθούν για κάποιο χρονικό διάστημα, μετά το πέρας της άσκησής τους, στον όμιλο SICAN. Οι πρώην ασκούμενοι ενδιαφέρθηκαν για θέσεις απασχόλησης στον όμιλο μέσα στο ευρύτερο πλαίσιο των δυνατοτήτων που προσέφερε η αγορά. Για τον λόγο αυτό, οι περισσότεροι κατέληξαν σε άλλες επιχειρήσεις χωρίς κανέναν περιφερειακό περιορισμό. Απ' όσο μπόρεσε να διαπιστώσει η Γερμανία, μόνον επτά από τους πρώην ασκούμενους προσλήφθηκαν σε εταιρείες-μετόχους της SIBEG.Ε. ΙΔΙΩΤΙΚΟΠΟΙΗΣΗ ΤΟΥ ΟΜΙΛΟΥ ΕΠΙΧΕΙΡΗΣΕΩΝ(65) Το 1998 καταργήθηκε ο χαρακτήρας δημόσιας υπηρεσίας και ο όμιλος επιχειρήσεων ιδιωτικοποιήθηκε εξ ολοκλήρου. Μέτοχοι της SIBEG Holding έγιναν τέσσερις ιδιωτικές επιχειρήσεις.VI. ΑΞΙΟΛΟΓΗΣΗ(66) Όπως προαναφέρθηκε, η διαδικασία κινήθηκε διότι δεν υπήρχαν αρκετές πληροφορίες για τη σωστή αξιολόγηση του συμβιβάσιμου των ενισχύσεων με τους ισχύοντες κανόνες. Οι πρόσθετες πληροφορίες που διαβίβασε η Γερμανία μετά την κίνηση της διαδικασίας οδηγούν στην ακόλουθη αξιολόγηση με βάση τους κανόνες για τις κρατικές ενισχύσεις:Α. ΑΜΕΣΕΣ ΕΝΙΣΧΥΣΕΙΣ ΣΕ ΕΠΙΧΕΙΡΗΣΕΙΣ ΠΟΥ ΣΥΝΕΡΓΑΣΘΗΚΑΝ ΜΕ ΤΗ SIBET(67) Όσον αφορά τις ενισχύσεις που χορηγήθηκαν μέσω του ομίλου SICAN σε επιχειρήσεις που συνεργάσθηκαν με τη SIBET, η Επιτροπή κατέληξε στο συμπέρασμα ότι στον όμιλο SICAN είχε ανατεθεί από το κράτος η διαχείριση της χορήγησης ενισχύσεων σε διάφορες επιχειρήσεις, στο πλαίσιο της χρηματοδότησης σχεδίων βιομηχανικής έρευνας. Οι ενισχύσεις που χορηγήθηκαν σε επιχειρήσεις που συνεργάσθηκαν με τη SIBET συνιστούν κρατικές ενισχύσεις, δεδομένου ότι ενισχύουν τη θέση της αποδέκτριας επιχείρησης έναντι των ανταγωνιστών της. Με τον τρόπο αυτό η ενίσχυση δύναται να επηρεάσει το εμπόριο μεταξύ κρατών μελών και ως εκ τούτου υπάγεται στις διατάξεις του άρθρου 87 παράγραφος 1 της συνθήκης ΕΚ.(68) Από τις εξαιρέσεις που αναφέρονται στο άρθρο 87 παράγραφοι 2 και 3 δύναται να εφαρμοσθεί, στην προκειμένη περίπτωση, μόνον εκείνη που αφορά την έρευνα και ανάπτυξη στην παράγραφο 3 στοιχείο γ). Οι ενισχύσεις δεν εμπίπτουν στο πεδίο εφαρμογής του άρθρου 87 παράγραφος 2. Δεν πρόκειται για περιφερειακές ενισχύσεις και δεν συμβάλλουν στην προώθηση ενός σημαντικού σχεδίου κοινού ευρωπαϊκού ενδιαφέροντος, στην άρση σοβαρής διαταραχής της οικονομίας κράτους μέλους, στην προώθηση της ανάπτυξης ορισμένων οικονομικών δραστηριοτήτων (πλην της Ε& Α) ή στην προώθηση του πολιτισμού και της διατήρησης της πολιτιστικής κληρονομιάς. Σε κάθε περίπτωση, η Γερμανία δεν επικαλέσθηκε ποτέ τις εν λόγω εξαιρέσεις.(69) Τα υπόψη μέτρα, λοιπόν, δύνανται να εξαιρεθούν βάσει του άρθρου 87 παράγραφος 3 στοιχείο γ) της συνθήκης ΕΚ από την απαγόρευση της χορήγησης κρατικών ενισχύσεων εφόσον πληρούνται όλες οι προϋποθέσεις που θεσπίζει το κοινοτικό πλαίσιο για τις κρατικές ενισχύσεις στην έρευνα και ανάπτυξη(12). Η Επιτροπή, όμως, αφού εξέτασε τις πληροφορίες που διαβίβασε η Γερμανία μετά την κίνηση της διαδικασίας κατέληξε στο συμπέρασμα ότι αυτό δεν ισχύει για όλα τα υπόψη σχέδια. Όσον αφορά τις επιλέξιμες δαπάνες των σχεδίων η Επιτροπή είναι πεπεισμένη, πέραν πάσης αμφιβολίας, ότι πληρούνται οι προϋποθέσεις του κοινοτικού πλαισίου για τις ενισχύσεις στην Ε& Α. Όσον αφορά το επίπεδο της διεξαχθείσας έρευνας, την εξαρτώμενη από αυτό ανώτατη ένταση ενίσχυσης και το στοιχείο κινήτρου, ισχύουν τα ακόλουθα για κάθε σχέδιο:(70) Σχέδιο 1005:Όσον αφορά το σχέδιο 1005 η Επιτροπή διαπιστώνει ότι εν μέρει αφορούσε την ανάπτυξη ενός δομοστοιχείου επεξεργασίας δεδομένων για βιομηχανικές εφαρμογές (κατασκευή μηχανών). Το σχέδιο υπερβαίνει τα όρια της προανταγωνιστικής ανάπτυξης(13).Κατά συνέπεια, το σχέδιο δεν μπορεί να υπαχθεί στην κατηγορία της βιομηχανικής έρευνας(14) ούτε και στην κατηγορία της προανταγωνιστικής ανάπτυξης. Η χορήγηση ενισχύσεων, επομένως, δεν είναι συμβιβάσιμη με την κοινή αγορά.(71) Σχέδιο 1006:Η Επιτροπή είναι της γνώμης ότι το σχέδιο δεν αποτελούσε πραγματική βιομηχανική έρευνα. Σύμφωνα με την περιγραφή του, τα αποτελέσματα του σχεδίου χρησιμοποιήθηκαν απευθείας για τη βελτίωση βιομηχανικών εφαρμογών και συγκεκριμένα "για τη συνήθη μέθοδο της συγκόλλησης με ακτίνες λέιζερ διοξειδίου του άνθρακα". Συνεπώς, το σχέδιο προχώρησε μέχρι του σημείου που επέπρεπε τη βιομηχανική του αξιοποίηση. Κατά τη γνώμη της Επιτροπής, το σχέδιο υπερέβη τα όρια της προανταγωνιστικής ανάπτυξης(15).Κατά συνέπεια, το σχέδιο δεν δύναται να υπαχθεί στην κατηγορία της βιομηχανικής έρευνας(16) ούτε και στην κατηγορία της προανταγωνιστικής ανάπτυξης. Η χορήγηση ενίσχυσης, ως εκ τούτου, δεν ήταν συμβιβάσιμη με την κοινή αγορά.(72) Σχέδιο 1008:Το σχέδιο έφθασε μέχρι του σημείου να αναπτυχθεί "ένα πρότυπο λειτουργίας για ένα νέο και πρωτοποριακό από τεχνική άποψη σύστημα ψηφιακού ραδιομικροφώνου" με αποτέλεσμα "να τεθούν τα θεμέλια" για την "παραγωγή ενός νέου, από τεχνολογική άποψη, προϊόντος". Τα αποτελέσματα του σχεδίου μπορούν, κατά τα φαινόμενα, να αξιοποιηθούν βιομηχανικά σχεδόν αμέσως. Κατά την εκτίμηση της Επιτροπής το σχέδιο υπάγεται στην κατηγορία της προανταγωνιστικής έρευνας με αποτέλεσμα να μην δικαιολογείται ένταση ενίσχυσης 50 %(17).Η Sennheiser συγκαταλέγεται μεταξύ των μεγαλύτερων παραγωγών μικροφώνων υψηλής ποιότητας. Αναπτύσσει και πωλεί ασύρματα μικρόφωνα για το ραδιόφωνο και την τηλεόραση ήδη από τη δεκαετία του 1950(18). Σε συνδυασμό με την προοδευτική μετάβαση από την αναλογική στην ψηφιακή τεχνολογία(19) είναι πολύ πιθανό, η Sennheiser, να πραγματοποιούσε έρευνα για ψηφιακά συστήματα μικροφώνου και χωρίς κρατικές ενισχύσεις. Με βάση τα παραπάνω η Επιτροπή είναι της άποψης ότι η ενίσχυση δεν ήταν αναγκαία υπό τύπο κινήτρου για την αποδέκτρια επιχείρηση προκειμένου να διεξάγει το εν λόγω σχέδιο(20). Συγκεκριμένα, η συνεργασία μεταξύ Sennheiser και SIBET δεν αποδεικνύει κατά κανένα τρόπο ότι η Sennheiser δεν θα διεξήγε το ερευνητικό σχέδιο χωρίς την χορηγηθείσα κρατική ενίσχυση. Βάσει του σημείου 6.5 του πλαισίου για την Ε& Α, η Επιτροπή δίνει ιδιαίτερο βάρος στο στοιχείο κινήτρου όταν εξετάζει ενισχύσεις για μεμονωμένες ερευνητικές προσπάθειες μεγάλων επιχειρήσεων που αφορούν, όπως στην προκειμένη περίπτωση, εμπορεύσιμα προϊόντα.Η Επιτροπή, συνεπώς, καταλήγει στο συμπέρασμα ότι το στοιχείο κινήτρου της ενίσχυσης δεν αποδεικνύεται ούτε τεκμηριώνεται επαρκώς και ότι, κατά συνέπεια, η χορήγηση της ενίσχυσης δεν ήταν συμβιβάσιμη με την κοινή αγορά.(73) Σχέδιο 1009:Η Επιτροπή καταλήγει στο συμπέρασμα ότι το σχέδιο ανταποκρίνεται στον ορισμό της βιομηχανικής έρευνας(21). Δεδομένου ότι η ενίσχυση χορηγήθηκε σε ΜΜΕ, η Επιτροπή θεωρεί ότι, βάσει του σημείου 6.4 του κοινοτικού πλαισίου για τις ενισχύσεις στην Ε& Α, η ενίσχυση προσέφερε στην επιχείρηση το αναγκαίο κίνητρο για τη διεξαγωγή της έρευνας.Συνεπώς, η χορήγηση της ενίσχυσης ήταν συμβιβάσιμη με την κοινή αγορά.(74) Σχέδιο 1010:Η Επιτροπή καταλήγει στο συμπέρασμα ότι το σχέδιο ανταποκρίνεται στον ορισμό της βιομηχανικής έρευνας(22). Τα αποτελέσματα του σχεδίου δημοσιεύθηκαν όπως έπρεπε και το στοιχείο κινήτρου τεκμηριώθηκε επαρκώς. Ως εκ τούτου, η ενίσχυση ήταν συμβιβάσιμη με την κοινή αγορά.(75) Σχέδιο 1013:Η Επιτροπή είναι της γνώμης ότι το σχέδιο αφορούσε την ανάπτυξη νέων προϊόντων ζύγισης και μέτρησης και ως εκ τούτου υπερέβη τα όρια της προανταγωνιστικής ανάπτυξης(23). Ως εκ τούτου, η ενίσχυση δεν ήταν συμβιβάσιμη με την κοινή αγορά.(76) Σχέδιο 1014:Η Επιτροπή είναι της γνώμης ότι το σχέδιο δεν αποτελούσε πραγματική βιομηχανική έρευνα. Η Επιτροπή κατέληξε στο συμπέρασμα ότι το σχέδιο περιλάμβανε την ανάπτυξη ενός εμπορεύσιμου προϊόντος ("ένα φθηνό σύστημα επαναλήπτη") με αποτέλεσμα να υπερβεί τα όρια της προανταγωνιστικής ανάπτυξης(24). Συνεπώς, η ενίσχυση δεν είναι συμβιβάσιμη με την κοινή αγορά.(77) Σχέδιο 1015:Η Επιτροπή είναι της γνώμης ότι το σχέδιο δεν αποτελούσε πραγματική βιομηχανική έρευνα. Ιδιαίτερα, δεν είναι σαφές αν από το σχέδιο αποκτήθηκαν νέες γνώσεις που θα συνέβαλαν στην ανάπτυξη νέων προϊόντων, μεθόδων ή υπηρεσιών. Συνεπώς, δεν δικαιολογείται ένταση ενίσχυσης 50 %(25).Το σχέδιο περιλαμβάνει, όμως, την ανάπτυξη ενός καινοτόμου συστήματος ρύθμισης με βάση μια νέα και σχετικά πολύπλοκη μέθοδο επεξεργασίας σημάτων. Η Επιτροπή, συνεπώς, καταλήγει στο συμπέρασμα ότι η ενίσχυση υπάγεται στην κατηγορία της προανταγωνιστικής ανάπτυξης(26).Δεδομένου ότι η αποδέκτρια επιχείρηση ήταν ΜΜΕ, θα επιτρεπόταν ένταση ενίσχυσης ίση με το 35 % των δαπανών [στην ουσία ένταση ενίσχυσης 25 %(27) με προσαύξηση 10 % για ΜΜΕ(28)]. Επειδή η ενίσχυση χορηγήθηκε σε ΜΜΕ, η Επιτροπή, βάσει του σημείου 6.4 του κοινοτικού πλαισίου, θεωρεί ότι αποτελούσε για την αποδέκτρια επιχείρηση αναγκαίο κίνητρο για τη διεξαγωγή της έρευνας.Το ποσό της ενίσχυσης, που υπερβαίνει το επιτρεπόμενο όριο 35 %, δεν είναι συμβιβάσιμο με την κοινή αγορά.(78) Σχέδιο 1016:Η Επιτροπή καταλήγει στο συμπέρασμα ότι το σχέδιο υπάγεται στην κατηγορία της βιομηχανικής έρευνας(29). Το στοιχείο κινήτρου τεκμηριώθηκε επαρκώς(30). Κατά συνέπεια, η ενίσχυση είναι συμβιβάσιμη με την κοινή αγορά.(79) Σχέδιο 1019:Η Επιτροπή κατέληξε στο συμπέρασμα ότι το σχέδιο ανταποκρίνεται στον ορισμό της βιομηχανικής έρευνας(31). Δεδομένου ότι η ενίσχυση χορηγήθηκε σε ΜΜΕ, η Επιτροπή, βάσει του σημείου 6.4 του κοινοτικού πλαισίου, θεωρεί ότι η ενίσχυση αποτελούσε αναγκαίο κίνητρο για την επιχείρηση προκειμένου να διεξάγει την έρευνα. Ως εκ τούτου, η ενίσχυση δύναται να θεωρηθεί συμβιβάσιμη με την κοινή αγορά.(80) Σχέδιο 1023:Η Επιτροπή είναι της γνώμης ότι το σχέδιο δεν αποτελούσε πραγματική βιομηχανική έρευνα: αντίθετα, αναπτύχθηκε ένα δομοστοιχείο αντιπαγιδευτικής προστασίας για μηχανισμούς παραθύρων αυτοκινήτων σε σημείο που πλησιάζει πολύ την εισαγωγή του στην αγορά. Κατά συνέπεια, η δραστηριότητα που αναπτύχθηκε στο πλαίσιο του σχεδίου δεν ανταποκρίνεται στον ορισμό της Ε& Α, με αποτέλεσμα η ενίσχυση που χορηγήθηκε στην αποδέκτρια επιχείρηση να μην είναι συμβιβάσιμη με την κοινή αγορά.(81) Σχέδιο 1024:Η Επιτροπή καταλήγει στο συμπέρασμα ότι το σχέδιο ανταποκρίνεται στον ορισμό της βιομηχανικής έρευνας(32). Επειδή η ενίσχυση χορηγήθηκε σε ΜΜΕ, η Επιτροπή, βάσει του σημείου 6.4 του κοινοτικού πλαισίου, θεωρεί ότι η ενίσχυση αποτελούσε αναγκαίο κίνητρο για την επιχείρηση, προκειμένου να διεξάγει την έρευνα. Η χορήγηση της ενίσχυσης, ως εκ τούτου, δύναται να θεωρηθεί συμβιβάσιμη με την κοινή αγορά.(82) Σχέδιο 1025:Η Επιτροπή καταλήγει στο συμπέρασμα ότι το σχέδιο ανταποκρίνεται στον ορισμό της βιομηχανικής έρευνας. Επειδή η ενίσχυση χορηγήθηκε σε ΜΜΕ, η Επιτροπή, βάσει του σημείου 6.4 του κοινοτικού πλαισίου, θεωρεί ότι η ενίσχυση αποτελούσε για την επιχείρηση το αναγκαίο κίνητρο για να διεξάγει την έρευνα. Η χορήγηση της ενίσχυσης, ως εκ τούτου, δύναται να θεωρηθεί συμβιβάσιμη με την κοινή αγορά.(83) Σχέδιο 1026:Η Επιτροπή είναι της άποψης ότι το σχέδιο δεν αποτελούσε πραγματική βιομηχανική έρευνα: δεν καθίσταται σαφές αν στο πλαίσιο του σχεδίου αποκτήθηκαν νέες γνώσεις οι οποίες θα μπορούσαν να χρησιμεύσουν για την ανάπτυξη νέων προϊόντων, μεθόδων ή υπηρεσιών. Ως εκ τούτου, δεν δικαιολογείται ένταση ενίσχυσης 50 %(33).Το σχέδιο περιλαμβάνει, όμως, την ανάπτυξη ενός καινοτόμου συστήματος ρύθμισης, βασιζόμενου σε νέες και σχετικά πολύπλοκες μεθόδους όπως, π.χ. "Fuzzy-Logic". Η Επιτροπή καταλήγει, λοιπόν, στο συμπέρασμα ότι το σχέδιο δύναται να χαρακτηρισθεί ως προανταγωνιστική ανάπτυξη(34).Δεδομένου ότι η αποδέκτρια επιχείρηση ήταν ΜΜΕ, το ανώτατο επιτρεπόμενο όριο έντασης ενίσχυσης είναι 35 % του κόστους του σχεδίου [δηλαδή 25 % ένταση ενίσχυσης(35) με προσαύξηση 10 % για ΜΜΕ(36)]. Επειδή η ενίσχυση χορηγήθηκε σε ΜΜΕ, η Επιτροπή, βάσει του σημείου 6.4 του κοινοτικού πλαισίου για τις ενισχύσεις στην Ε& Α, θεωρεί ότι προσέφερε στην επιχείρηση το αναγκαίο κίνητρο για να διεξάγει την έρευνα.Το ποσό της ενίσχυσης που υπερβαίνει το επιτρεπόμενο όριο 35 % δεν είναι συμβιβάσιμο με την κοινή αγορά.(84) Σχέδιο 1027:Η ενίσχυση ενέπιπτε στο πεδίο εφαρμογής του κανόνα de minimis και ως εκ τούτου δεν υπήρχε υποχρέωση γνωστοποίησης(37).Β. ΕΜΜΕΣΕΣ ΕΝΙΣΧΥΣΕΙΣ ΣΕ ΠΕΛΑΤΕΣ ΤΗΣ SICAN ΚΑΙ ΤΗΣ SIBET(85) Έχοντας αξιολογήσει τα στοιχεία που είχε πλέον στη διάθεσή της, η Επιτροπή καταλήγει στο συμπέρασμα ότι δεν χορηγήθηκαν εμμέσως πλεονεκτήματα σε πελάτες των SICAN και SIBET αλλά ότι οι υπηρεσίες που παρασχέθηκαν στους πελάτες αυτούς χρεώθηκαν τουλάχιστον στο πλήρες κόστος τους, πράγμα το οποίο σημαίνει ότι κατά την κοστολόγηση λήφθηκαν υπόψη όχι μόνον οι άμεσες ενισχύσεις αλλά και όλα τα υπόλοιπα έμμεσα οφέλη που παρείχε η SIAG.Γ. ΠΑΡΟΧΗ ΣΥΜΒΟΥΛΩΝ ΣΕ ΕΠΙΧΕΙΡΗΣΕΙΣ(86) Βάσει του κανόνα de minimis η γνωστοποίηση των υπηρεσιών αυτών δεν ήταν υποχρεωτική.Δ. ΕΝΙΣΧΥΣΕΙΣ ΠΡΟΣ ΤΟΝ ΟΜΙΛΟ SICAN(38)(87) Μολονότι η Γερμανία υποστήριξε από την αρχή ότι ο όμιλος SICAN είχε συσταθεί για την εκτέλεση καθηκόντων δημόσιας υπηρεσίας, τα καθήκοντα αυτά περιγράφηκαν απλά ως η παροχή υποστήριξης και εκπαίδευσης προς επιχειρήσεις της Κάτω Σαξονίας στο πλαίσιο της διεξαγωγής ερευνητικών σχεδίων από κοινού με αυτές ή για λογαριασμό τους. Δεν υποβλήθηκαν στοιχεία που να περιγράφουν και να εξηγούν τα εν λόγω καθήκοντα δημόσιας υπηρεσίας και ταυτόχρονα να προσδιορίζουν ποιες ήταν οι δραστηριότητες, πέραν της συνεργασίας στις ερευνητικές δραστηριότητες, οι οποίες σχετίζονταν με τα καθήκοντα δημόσιας υπηρεσίας και αφορούσαν την εκπλήρωσή τους.(88) Έχοντας αξιολογήσει τα αναλυτικά στοιχεία που υποβλήθηκαν εν τω μεταξύ, η Επιτροπή καταλήγει στο συμπέρασμα ότι οι δραστηριότητες του ομίλου SICAN δύνανται πράγματι να θεωρηθούν εν μέρει ως καθήκοντα δημόσιας υπηρεσίας.(89) Ιδιαίτερα όσον αφορά την εκπαίδευση, από την οποία επωφελήθηκε ένας μεγάλος αριθμός από τα άτομα που προσλήφθηκαν προσωρινά, η Επιτροπή είναι της γνώμης ότι δεν θα ήταν προς το συμφέρον μιας επιχείρησης να εκπαιδεύσει τόσους πολλούς πτυχιούχους πανεπιστημίου οι οποίοι έμεναν σε αυτήν κατά μέσο όρο μόνον έξι μήνες. Στα εκπαιδευτικά μέτρα προβλεπόταν ότι οι ασκούμενοι θα απολύονταν μετά την ολοκλήρωση της άσκησής τους στη SICAN. Η Γερμανία ανέφερε ότι ορισμένοι από τους εκπαιδευθέντες (195) συνέχισαν να εργάζονται στον όμιλο SICAN μετά την περάτωση της άσκησής τους. Παρότι πρόκειται για ένα σημαντικό ποσοστό επί του συνόλου των νεοπροσληφθέντων μηχανικών στον όμιλο SICAN, η Επιτροπή είναι της άποψης ότι ο αριθμός των ασκουμένων ήταν, σε κάθε περίπτωση, πολύ υψηλότερος σε σχέση με το μόνιμο προσωπικό της επιχείρησης από ότι θα ήταν αν η άσκηση αποτελούσε έναν μηχανισμό επιλογής μελλοντικών υπαλλήλων ο οποίος ωφελούσε έμμεσα τον όμιλο SICAN(39).(90) Σε κάθε περίπτωση ο μισθός πρόσληψης ανταποκρινόταν στην επαγγελματική πείρα που οι πρώην ασκούμενοι είχαν αποκτήσει κατά τη διάρκεια της εκπαίδευσής τους, ενώ στις περισσότερες περιπτώσεις οι υπάλληλοι δεν συνέχιζαν να εργάζονται για το σχέδιο στο οποίο είχαν εκπαιδευθεί. Δεδομένου ότι κατά την άσκησή τους οι ασκούμενοι δεν είχαν συμβάσεις εργασίας με επιχειρήσεις μικροηλεκτρονικής, η Επιτροπή κατέληξε στο συμπέρασμα ότι το εκπαιδευτικό πρόγραμμα δεν είχε ως τελικό σκοπό την εξεύρεση προσωπικού με τα κατάλληλα προσόντα για λογαριασμό συγκεκριμένων επιχειρήσεων, ιδίως δε εκείνων που συμμετείχαν στη SIBEG. Το συμπέρασμα αυτό στηρίζεται στο γεγονός ότι τελικά διαπιστώθηκε ότι μόνον επτά πρώην ασκούμενοι προσλήφθηκαν από μετόχους της SIBEG. Επιπλέον, το γεγονός ότι στη μεγάλη πλειοψηφία τους οι εκπαιδευθέντες προσλήφθηκαν από άλλες επιχειρήσεις χωρίς κανένα περιφερειακό περιορισμό, δείχνει ότι η δυνατότητα πρόσληψης των εν λόγω ατόμων δεν ωφέλησε ιδιαιτέρως επιχειρήσεις εγκατεστημένες στην Κάτω Σαξονία.(91) Εξ αυτού συνάγεται ότι η εκπαίδευση και οι οργανωτικές και διοικητικές δραστηριότητες που συνεπαγόταν, υπηρετούσαν το κοινό συμφέρον και ότι δεν αποτελούσαν μέρος των εμπορικών δραστηριοτήτων του ομίλου SICAN. Όσον αφορά τις εκπαιδευτικές δραστηριότητες, ο όμιλος SICAN λειτούργησε ως κέντρο εκπαίδευσης και δεν συμπεριφέρθηκε ως εμπορικός φορέας. Εκ τούτου, προκύπτει ότι οι δημόσιες πιστώσεις που χορηγήθηκαν, στο μέτρο που αφορούσαν τη χρηματοδότηση των καθηκόντων δημόσιας υπηρεσίας, δεν συνιστούσαν κρατική ενίσχυση.(92) Δεδομένου ότι ο όμιλος SICAN δεν διέθετε ένα σύστημα κοστολόγησης το οποίο διέκρινε μεταξύ δαπανών που εξυπηρετούσαν την εκπλήρωση των καθηκόντων δημόσιας υπηρεσίας και δαπανών για εμπορικές δραστηριότητες, προκύπτει δευτερευόντως το ερώτημα αν σήμερα είναι δυνατή η αναδρομική κατάταξη των μεμονωμένων δραστηριοτήτων στον ένα ή τον άλλο τομέα. Κατά τη γνώμη της Επιτροπής αυτό δεν μπορεί να αποκλεισθεί. Η μέθοδος την οποία εφάρμοσε η εταιρεία παροχής συμβουλών για την αναδρομική αυτή κατάταξη, είναι αποδεκτή. Από τα υποβληθέντα λεπτομερή αριθμητικά στοιχεία προκύπτει ότι οι χορηγηθείσες πιστώσεις δεν χρησιμοποιήθηκαν πέραν της εκπλήρωσης των καθηκόντων δημόσιας υπηρεσίας. Ως εκ τούτου, η Επιτροπή είναι της γνώμης ότι η χρηματοδότηση της δραστηριότητας που υπηρετούσε το δημόσιο συμφέρον δεν αντιπροσωπεύει κρατική ενίσχυση και ότι οι εμπορικές δραστηριότητες του ομίλου SICAN δεν χρηματοδοτήθηκαν από το δημόσιο.VII. ΣΥΜΠΕΡΑΣΜΑ(93) Η Επιτροπή διαπιστώνει ότι η Γερμανία χορήγησε την ενίσχυση κατά παράβαση του άρθρου 88 παράγραφος 3 της συνθήκης ΕΚ,ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:Άρθρο 11. Η ενίσχυση βιομηχανικών εταιρειών που συνεργάσθηκαν με τη SIBET συνιστά κρατική ενίσχυση η οποία χορηγήθηκε παράνομα.2. Η ενίσχυση την οποία χορήγησε η Γερμανία προς βιομηχανικές εταιρείες που συνεργάσθηκαν με τη SIBET είναι συμβιβάσιμη με την κοινή αγορά όσον αφορά τα σχέδια 1009, 1010, 1016, 1019, 1024 και 1025.3. Η ενίσχυση την οποία χορήγησε η Γερμανία προς βιομηχανικές εταιρείες που συνεργάσθηκαν με τη SIBET δεν είναι συμβιβάσιμη με την κοινή αγορά όσον αφορά τα ακόλουθα σχέδια:Σχέδιο 1005: ενίσχυση ύψους 166000 γερμανικών μάρκωνΣχέδιο 1006: ενίσχυση ύψους 117500 γερμανικών μάρκωνΣχέδιο 1008: ενίσχυση ύψους 362691 γερμανικών μάρκωνΣχέδιο 1013: ενίσχυση ύψους 679677,01 γερμανικών μάρκωνΣχέδιο 1014: ενίσχυση ύψους 701664,50 γερμανικών μάρκωνΣχέδιο 1023: ενίσχυση ύψους 549495,82 γερμανικών μάρκων.Όσον αφορά το σχέδιο 1015, το ποσό της ενίσχυσης που υπερβαίνει το όριο έντασης 35 % (123484,53 γερμανικά μάρκα), δεν είναι συμβιβάσιμο με την κοινή αγορά.Όσον αφορά το σχέδιο 1026, το ποσό της ενίσχυσης που υπερβαίνει το όριο έντασης 35 % (85515 γερμανικά μάρκα), δεν είναι συμβιβάσιμο με την κοινή αγορά.Άρθρο 2Το μέτρο που έλαβε η Γερμανία υπέρ του ομίλου SICAN δεν συνιστά κρατική ενίσχυση κατά την έννοια του άρθρου 87 παράγραφος 1 της συνθήκης ΕΚ.Άρθρο 31. Η Γερμανία θα λάβει όλα τα απαραίτητα μέτρα για την επιστροφή των ενισχύσεων που αναφέρονται στο άρθρο 1 παράγραφος 3, οι οποίες χορηγήθηκαν παράνομα.2. Η επιστροπή των ενισχύσεων πραγματοποιείται με βάση εθνικές διαδικασίες στο βαθμό που καθιστούν δυνατή την άμεση και αποτελεσματική εκτέλεση της απόφασης. Στο επιστρεπτέο ποσό περιλαμβάνονται τόκοι καταλογιζόμενοι από τη στιγμή που τα σχετικά ποσά τέθηκαν στη διάθεση των αποδεκτών μέχρι την επιστροφή τους. Οι τόκοι υπολογίζονται με βάση το επιτόκιο που χρησιμοποιείται για τον υπολογισμό του ισοδυνάμου επιδότησης για τις περιεφερειακές ενισχύσεις.Άρθρο 4Η Γερμανία υποχρεούται να πληροφορήσει την Επιτροπή σχετικά με τα μέτρα τα οποία λήφθηκαν για την εφαρμογή της παρούσας απόφασης εντός δύο μηνών από την κοινοποίησή της.Άρθρο 5Η παρούσα απόφαση απευθύνεται στην Ομοσπονδιακή Δημοκρατία της Γερμανίας.Βρυξέλλες, 26 Ιουλίου 2000.Για την ΕπιτροπήPedro Solbes MiraΜέλος της Επιτροπής(1) ΕΕ L 83 της 27.3.1999. σ. 1.(2) ΕΕ C 307 της 7.10.1998. σ. 13.(3) Βλέπε υποσημείωση 2.(4) Βλέπε υποσημείωση 2.(5) Λεπτομερή στοιχεία περιλαμβάνονται στην ανακοίνωση της Επιτροπής προς τα άλλα κράτη μέλη (κίνηση της διαδικασίας για την υπόθεση SICAN), βλέπε υποσημείωση 3.(6) ΕΕ C 45 της 17.2.1996, σ. 5.(7) Βλέπε υποσημείωση 2.(8) ΕΕ C 213 της 23.7.1996, σ. 4.(9) ΕΕ C 68 της 6.3.1996, σ. 9.(10) Βλέπε υποσημείωση 9.(11) Συμπεριλαμβανομένων και δυνητικών ενισχύσεων προς μετόχους της SIBEG στο πλαίσιο της εκπαίδευσης μελλοντικών μελών του προσωπικού των μετόχων.(12) Βλέπε υποσημείωση 6.(13) Βλέπε παράρτημα I τρίτη περίπτωση του υπόψη κοινοτικού πλαισίου.(14) Βλέπε παράρτημα I δεύτερη περίπτωση του υπόψη κοινοτικού πλαισίου.(15) Βλέπε παράρτημα I τρίτη περίπτωση του υπόψη κοινοτικού πλαισίου.(16) Βλέπε παράρτημα I δεύτερη περίπτωση του υπόψη κοινοτικού πλαισίου.(17) Βλέπε παράρτημα I δεύτερη περίπτωση του υπόψη κοινοτικού πλαισίου.(18) Βλέπε http://www.sennheiser.com/Image/im1bX001.htm.(19) Βλέπε www.infowin.org/ACTS/ANALYSYS/PRODUCTS/THEMATIC/MMB/02/digital.htm: "Digital broadcasting is set to displace analogue broadcasting, for both radio and TV, in the coming years" (copyright "ACTS Information Window"-1997· published on the web-site of the Advanced Communications Technology and Services programme, known simply as ACTS, one of the specific programmes of the "Fourth Framework Programme of European Community activities in the field of research and technology development and demonstration (1994 to 1998)").(20) Βλέπε σημείο 6.3 του υπόψη κοινοτικού πλαισίου.(21) Βλέπε παράρτημα I δεύτερη περίπτωση του υπόψη κοινοτικού πλαισίου.(22) Βλέπε παράρτημα I δεύτερη περίπτωση του υπόψη κοινοτικού πλαισίου.(23) Βλέπε παράρτημα I τρίτη περίπτωση του υπόψη κοινοτικού πλαισίου.(24) Βλέπε παράρτημα I τρίτη περίπτωση του υπόψη κοινοτικού πλαισίου.(25) Βλέπε σημείο 5.5 του υπόψη κοινοτικού πλαισίου.(26) Βλέπε παράρτημα I τρίτη περίπτωση του υπόψη κοινοτικού πλαισίου.(27) Βλέπε σημείο 5.5 του υπόψη κοινοτικού πλαισίου.(28) Βλέπε σημείο 5.10.1 του υπόψη κοινοτικού πλαισίου.(29) Βλέπε παράρτημα I δεύτερη περίπτωση του υπόψη κοινοτικού πλαισίου.(30) Βλέπε σημείο 6 του υπόψη κοινοτικού πλαισίου.(31) Βλέπε παράρτημα I δεύτερη περίπτωση του υπόψη κοινοτικού πλαισίου.(32) Βλέπε παράρτημα I δεύτερη περίπτωση του υπόψη κοινοτικού πλαισίου.(33) Βλέπε σημείο 5.5 του υπόψη κοινοτικού πλαισίου.(34) Βλέπε παράρτημα I τρίτη περίπτωση του υπόψη κοινοτικού πλαισίου.(35) Βλέπε σημείο 5.5 του υπόψη κοινοτικού πλαισίου.(36) Βλέπε σημείο 5.10.1 του υπόψη κοινοτικού πλαισίου.(37) Βλέπε ανακοίνωση της Επιτροπής για τις ενισχύσεις de-minimis, βλέπε υποσημείωση 10.(38) Συμπεριλαμβανομένων και δυνητικών ενισχύσεων προς μετόχους της SIBEG στο πλαίσιο της εκπαίδευσης μελλοντικών μελών του προσωπικού των μετόχων της.(39) Βλέπε αιτιολογική σκέψη 51.


title: 2005/697/EK: Απόφαση της Επιτροπής, της 12ης Σεπτεμβρίου 2005, για τροποποίηση της απόφασης 2000/745/ΕΚ της Επιτροπής για την αποδοχή των αναλήψεων υποχρεώσεων που προτάθηκαν σε σχέση με τις διαδικασίες αντιντάμπινγκ και αντεπιδοτήσεων όσον αφορά τις εισαγωγές τερεφθαλικού πολυαιθυλενίου (PET) καταγωγής, μεταξύ άλλων, Ινδίας

text:
               11.10.2005

               EL

               Επίσημη Εφημερίδα της Ευρωπαϊκής Ένωσης

               L 266/62

      ΑΠΌΦΑΣΗ ΤΗΣ ΕΠΙΤΡΟΠΉΣ

   της 12ης Σεπτεμβρίου 2005
   για τροποποίηση της απόφασης 2000/745/ΕΚ της Επιτροπής για την αποδοχή των αναλήψεων υποχρεώσεων που προτάθηκαν σε σχέση με τις διαδικασίες αντιντάμπινγκ και αντεπιδοτήσεων όσον αφορά τις εισαγωγές τερεφθαλικού πολυαιθυλενίου (PET) καταγωγής, μεταξύ άλλων, Ινδίας
   (2005/697/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) (εφεξής «ο βασικός κανονισμός αντιντάμπινγκ»), και ιδίως το άρθρο 8,
   τον κανονισμό (ΕΚ) αριθ. 2026/97 του Συμβουλίου, της 6ης Οκτωβρίου 1997, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας (2) (εφεξής «ο βασικός κανονισμός αντεπιδοτήσεων»), και ιδίως το άρθρο 13 και το άρθρο 15,
   Μετά από διαβουλεύσεις με τη συμβουλευτική επιτροπή,
   Εκτιμώντας τα ακόλουθα:
   A.   ΔΙΑΔΙΚΑΣΙΑ

               (1)

               Με τον κανονισμό (ΕΚ) αριθ. 2604/2000 (3) το Συμβούλιο επέβαλε οριστικούς δασμούς αντιντάμπινγκ στις εισαγωγές στην Κοινότητα ορισμένων τύπων τερεφθαλικού πολυαιθυλενίου (PET) καταγωγής, μεταξύ άλλων, Ινδίας. Οι εισαγωγές PET που εξάγεται από εταιρείες για τις οποίες έγιναν δεκτές οι αναλήψεις υποχρεώσεων, απαλλάγησαν από το δασμό αυτό δυνάμει του άρθρου 2 παράγραφος 1 του εν λόγω κανονισμού.

               (2)

               Με τον κανονισμό (ΕΚ) αριθ. 2603/2000 (4) το Συμβούλιο επέβαλε οριστικούς αντισταθμιστικούς δασμούς στις εισαγωγές στην Κοινότητα ορισμένων τύπων τερεφθαλικού πολυαιθυλενίου (PET) καταγωγής, μεταξύ άλλων, Ινδίας. Οι εισαγωγές PET που εξάγεται από εταιρείες για τις οποίες έγιναν δεκτές οι αναλήψεις υποχρεώσεων, απαλλάγησαν από το δασμό αυτό δυνάμει του άρθρου 2 παράγραφος 1 του εν λόγω κανονισμού.

               (3)

               Στις 29 Νοεμβρίου 2000, η Επιτροπή ενέκρινε την απόφαση 2000/745/ΕΚ (5) για την αποδοχή των αναλήψεων υποχρεώσεων που προτάθηκαν σε σχέση με τις δύο προαναφερόμενες διαδικασίες από τους εξαγωγείς που αναφέρονται στο άρθρο 1 της εν λόγω απόφασης.

               (4)

               Στις 12 Ιανουαρίου 2005, η Επιτροπή με τον κανονισμό (ΕΚ) αριθ. 33/2005 (6) ανήγγειλε την έναρξη επανεξέτασης όσον αφορά έναν «νέο εξαγωγέα» σύμφωνα με το άρθρο 11 παράγραφος 4 του βασικού κανονισμού αντιντάμπινγκ.

               (5)

               Συγχρόνως, και για τους ίδιους λόγους, η Επιτροπή άρχισε επανεξέταση, με ταχεία διαδικασία, του κανονισμού (ΕΚ) αριθ. 2603/2000 (7) σύμφωνα με το άρθρο 20 του βασικού κανονισμού αντεπιδοτήσεων.

               (6)

               Οι οριστικές διαπιστώσεις και τα συμπεράσματα των ερευνών αναφέρονται στον κανονισμό (ΕΚ) αριθ. 1646/2005 του Συμβουλίου (8) για την τροποποίηση του κανονισμού (ΕΚ) αριθ. 2604/2000 και στον κανονισμό (ΕΚ) αριθ. 1645/2005 του Συμβουλίου (9) για την τροποποίηση του κανονισμού (ΕΚ) αριθ. 2604/2000.

         B.   ΑΝΑΛΗΨΗ ΥΠΟΧΡΕΩΣΕΩΝ

               (7)

               Μετά την κοινοποίηση με την οποία η South Asian Petrochem Limited (εφεξής «η εταιρεία») ενημερώθηκε για τα πραγματικά περιστατικά και το σκεπτικό βάσει των οποίων πρόκειται να επιβληθεί ο τροποποιημένος οριστικός αντισταθμιστικός δασμός και ο δασμός αντιντάμπινγκ στις εισαγωγές της στην Κοινότητα, η εταιρεία πρότεινε ανάληψη υποχρέωσης ως προς τις τιμές σύμφωνα με το άρθρο 8 παράγραφος 1 του βασικού κανονισμού αντιντάμπινγκ και με το άρθρο 13 παράγραφος 1 του βασικού κανονισμού αντεπιδοτήσεων. Στο πλαίσιο αυτής της ανάληψης υποχρέωσης, ο παραγωγός-εξαγωγέας πρότεινε την πώληση του υπό εξέταση προϊόντος τουλάχιστον σε τιμές που επιτρέπουν την εξάλειψη της ζημιογόνου επίδρασης της πρακτικής ντάμπινγκ και των επιδοτήσεων.

               (8)

               Επίσης, η εταιρία θα υποβάλλει τακτικά στην Επιτροπή λεπτομερή στοιχεία σχετικά με τις εξαγωγές της στην Κοινότητα και, επομένως, η Επιτροπή θα είναι σε θέση να παρακολουθεί αποτελεσματικά την ανάληψη υποχρέωσης. Επιπλέον, η διάρθρωση των πωλήσεων της συγκεκριμένης εταιρείας είναι τέτοια, ώστε η Επιτροπή θεωρεί ότι είναι περιορισμένος ο κίνδυνος παραβίασης των αναλήψεων υποχρεώσεων που συμφωνήθηκαν.

               (9)

               Για τους λόγους αυτούς, η ανάληψη υποχρέωσης που πρότεινε η South Asian Petrochem Limited είναι αποδεκτή.

               (10)

               Για να είναι σε θέση η Επιτροπή να παρακολουθεί αποτελεσματικά τη συμμόρφωση της εταιρείας προς την ανάληψη υποχρέωσης, όταν υποβάλλεται στις αρμόδιες τελωνειακές αρχές αίτηση θέσης σε ελεύθερη κυκλοφορία σύμφωνα με την ανάληψη υποχρέωσης, η απαλλαγή από το δασμό υπόκειται στην προσκόμιση εμπορικού τιμολογίου το οποίο θα περιλαμβάνει τουλάχιστον τα στοιχεία που απαριθμούνται στο παράρτημα του κανονισμού (ΕΚ) αριθ. 2604/2000. Αυτά τα στοιχεία είναι επίσης αναγκαία ώστε να είναι σε θέση οι τελωνειακές αρχές να επαληθεύουν με ικανοποιητική ακρίβεια ότι η αποστολή αντιστοιχεί στα εμπορικά έγγραφα. Στην περίπτωση που δεν προσκομίζεται το τιμολόγιο αυτό, ή που δεν αντιστοιχεί στο προϊόν που παρουσιάζεται στο τελωνείο, καταβάλλεται ο προβλεπόμενος δασμός αντιντάμπινγκ και αντισταθμιστικός δασμός.

               (11)

               Σε περίπτωση παραβίασης ή ανάκλησης της ανάληψης υποχρέωσης, ή εφόσον υπάρχουν υπόνοιες περί παραβίασης της ανάληψης υποχρέωσης, μπορεί να επιβληθεί προσωρινός ή οριστικός δασμός, δυνάμει του άρθρου 8 παράγραφοι 9 και 10 του βασικού κανονισμού αντιντάμπινγκ και, ενδεχομένως, δυνάμει του άρθρου 13 παράγραφοι 9 και 10 του βασικού κανονισμού αντεπιδοτήσεων,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ο πίνακας του άρθρου 1 της απόφασης 2000/745/ΕΚ τροποποιείται με την ακόλουθη προσθήκη:

                  Χώρα

                  Μεταποιητής

                  Πρόσθετος κωδικός Taric

                  «Ινδία

                  South Asian Petrochem Limited

                  A 585»

   Άρθρο 2
   Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

      Βρυξέλλες, 12 Σεπτεμβρίου 2005.

            Για την Επιτροπή

         Peter MANDELSON

            Μέλος της Επιτροπής

      (1)  ΕΕ L 56 της 6.3.1996, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 461/2004 (ΕΕ L 77 της 13.3.2004, σ. 12).

      (2)  ΕΕ L 288 της 21.10.1997, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 461/2004.

      (3)  ΕΕ L 301 της 30.11.2000, σ. 21· κανονισμός όπως τροποποιήθηκε τελευταία από τον κανονισμό (ΕΚ) αριθ. 83/2005 (ΕΕ L 19 της 21.1.2005, σ. 1).

      (4)  ΕΕ L 301 της 30.11.2000, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 822/2004 (ΕΕ L 127 της 29.4.2004, σ. 3).

      (5)  ΕΕ L 301 της 30.11.2000, σ. 88· απόφαση όπως τροποποιήθηκε από την απόφαση 2002/232/ΕΚ (ΕΕ L 78 της 21.3.2002, σ. 12).

      (6)  ΕΕ L 8 της 12.1.2005, σ. 9.

      (7)  ΕΕ C 8 της 12.1.2005, σ. 2.

      (8)  Βλέπε σελίδα 10 της παρούσας Επίσημης Εφημερίδας.

      (9)  Βλέπε σελίδα 1 της παρούσας Επίσημης Εφημερίδας.


title: 2008/29/ΕΚ: Απόφαση του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2007 , για την τροποποίηση της διοργανικής συμφωνίας της 17ης Μαΐου 2006 για δημοσιονομική πειθαρχία και χρηστή δημοσιονομική διαχείριση όσον αφορά το πολυετές δημοσιονομικό πλαίσιο

text:
               10.1.2008

               EL

               Επίσημη Εφημερίδα της Ευρωπαϊκής Ένωσης

               L 6/7

      ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ

   της 18ης Δεκεμβρίου 2007
   για την τροποποίηση της διοργανικής συμφωνίας της 17ης Μαΐου 2006 για δημοσιονομική πειθαρχία και χρηστή δημοσιονομική διαχείριση όσον αφορά το πολυετές δημοσιονομικό πλαίσιο
   (2008/29/ΕΚ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη διοργανική συμφωνία της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής, για δημοσιονομική πειθαρχία και χρηστή δημοσιονομική διαχείριση (1), και συγκεκριμένα τα σημεία 21, 22, πρώτο και δεύτερο εδάφιο, και 23, της συμφωνίας αυτής,
   την πρόταση της Επιτροπής,
   Λαμβάνοντας υπόψη ότι:

               (1)

               Κατά τη συνεννόηση της 23ης Νοεμβρίου 2007, τα δύο σκέλη της αρμόδιας για τον προϋπολογισμό αρχής συμφώνησαν να προσφέρουν μέρος της αναγκαίας χρηματοδότησης για τα προγράμματα του παγκόσμιου δορυφορικού συστήματος πλοήγησης GNSS (EGNOS — GALILEO), με την αναθεώρηση του πολυετούς δημοσιονομικού πλαισίου 2007-2013, σύμφωνα με τα σημεία 21, 22 και 23 της διοργανικής συμφωνίας, ώστε το ανώτατο όριο των πιστώσεων ανάληψης υποχρεώσεων της υποκατηγορίας 1α για τα έτη 2008 έως 2013 να αυξηθεί κατά 1 600 εκατ. ευρώ, σε τρέχουσες τιμές. Η αύξηση αυτή θα αντισταθμισθεί από τη μείωση, κατά το ίδιο ποσό, του ανωτάτου ορίου για πιστώσεις ανάληψης υποχρεώσεων στην κατηγορία 2 για το έτος 2007.

               (2)

               Για να διατηρηθεί η κατάλληλη σχέση μεταξύ αναλήψεων υποχρεώσεων και πληρωμών, τα ετήσια ανώτατα όρια για τις πιστώσεις πληρωμών θα πρέπει να προσαρμοσθούν ανάλογα. Η προσαρμογή θα είναι ουδέτερη.

               (3)

               Συνεπώς, το παράρτημα Ι της διοργανικής συμφωνίας της 17ης Μαΐου 2006 για δημοσιονομική πειθαρχία και χρηστή δημοσιονομική διαχείριση, θα πρέπει να τροποποιηθεί ανάλογα (2),

         ΑΠΟΦΑΣΙΖΟΥΝ:
   Άρθρο μόνο
   Το παράρτημα Ι της διοργανικής συμφωνίας της 17ης Μαΐου 2006 για δημοσιονομική πειθαρχία και χρηστή δημοσιονομική διαχείριση αντικαθίσταται από το παράρτημα της παρούσας απόφασης.

      Βρυξέλλες, 18 Δεκεμβρίου 2007.

            Για το Ευρωπαϊκό Κοινοβούλιο

            Ο Πρόεδρος

         H.-G. PÖTTERING

            Για το Συμβούλιο

            Ο Πρόεδρος

         M. LOBO ANTUNES

      (1)  EE C 139 της 14.6.2006, σ. 1.

      (2)  Προς το σκοπό αυτόν, τα ποσά που προκύπτουν από την ανωτέρω συμφωνία μετατρέπονται σε τιμές 2004.

      ΠΑΡΑΡΤΗΜΑ
      ΔΗΜΟΣΙΟΝΟΜΙΚΟ ΠΛΑΙΣΙΟ 2007-2013 (αναθεωρημένο)

                  (εκατ. EUR — τιμές 2004)

                  ΠΙΣΤΩΣΕΙΣ ΑΝΑΛΗΨΕΩΣ ΥΠΟΧΡΕΩΣΕΩΝ

                  2007

                  2008

                  2009

                  2010

                  2011

                  2012

                  2013

                  Σύνολο 2007-2013

                              1.

                              Βιώσιμη ανάπτυξη

                  51 267

                  52 913

                  54 071

                  54 860

                  55 379

                  56 845

                  58 256

                  383 591

                              1α

                              Ανταγωνιστικότητα για ανάπτυξη και απασχόληση

                  8 404

                  9 595

                  10 209

                  11 000

                  11 306

                  12 122

                  12 914

                  75 550

                              1β

                              Συνοχή για ανάπτυξη και απασχόληση

                  42 863

                  43 318

                  43 862

                  43 860

                  44 073

                  44 723

                  45 342

                  308 041

                              2.

                              Προστασία και διαχείριση των φυσικών πόρων

                  53 478

                  54 322

                  53 666

                  53 035

                  52 400

                  51 775

                  51 161

                  369 837

                  εκ των οποίων: δαπάνες και άμεσες πληρωμές σχετικές με την αγορά

                  43 120

                  42 697

                  42 279

                  41 864

                  41 453

                  41 047

                  40 645

                  293 105

                              3.

                              Ιθαγένεια, ελευθερία, ασφάλεια και δικαιοσύνη

                  1 199

                  1 258

                  1 380

                  1 503

                  1 645

                  1 797

                  1 988

                  10 770

                              3α

                              Ελευθερία, ασφάλεια και δικαιοσύνη

                  600

                  690

                  790

                  910

                  1 050

                  1 200

                  1 390

                  6 630

                              3β

                              Ιθαγένεια

                  599

                  568

                  590

                  593

                  595

                  597

                  598

                  4 140

                              4.

                              Η ΕΕ ως παγκόσμιος παράγων

                  6 199

                  6 469

                  6 739

                  7 009

                  7 339

                  7 679

                  8 029

                  49 463

                              5.

                              Διοίκηση (1)

                  6 633

                  6 818

                  6 973

                  7 111

                  7 255

                  7 400

                  7 610

                  49 800

                              6.

                              Αντισταθμίσεις

                  419

                  191

                  190

                  800

                  ΣΥΝΟΛΟ ΠΙΣΤΩΣΕΩΝ ΑΝΑΛΗΨΕΩΣ ΥΠΟΧΡΕΩΣΕΩΝ

                  119 195

                  121 971

                  123 019

                  123 518

                  124 018

                  125 496

                  127 044

                  864 261

                  ως ποσοστό του ΑΕΕ

                  1,10 %

                  1,08 %

                  1,07 %

                  1,04 %

                  1,03 %

                  1,02 %

                  1,01 %

                  1,048 %

                  ΣΥΝΟΛΟ ΠΙΣΤΩΣΕΩΝ ΠΛΗΡΩΜΩΝ

                  115 142

                  119 805

                  112 182

                  118 549

                  116 178

                  119 659

                  119 161

                  820 676

                  ως ποσοστό του ΑΕΕ

                  1,06 %

                  1,06 %

                  0,97 %

                  1,00 %

                  0,97 %

                  0,97 %

                  0,95 %

                  1,00 %

                  Διαθέσιμο περιθώριο

                  0,18 %

                  0,18 %

                  0,27 %

                  0,24 %

                  0,27 %

                  0,27 %

                  0,29 %

                  0,24 %

                  Ανώτατο όριο ιδίων πόρων ως ποσοστό του ΑΕΕ

                  1,24 %

                  1,24 %

                  1,24 %

                  1,24 %

                  1,24 %

                  1,24 %

                  1,24 %

                  1,24 %

         (1)  Όσον αφορά τις δαπάνες συντάξεων, τα ποσά που ελήφθησαν υπόψη κάτω από τα ανώτατα όρια του εν λόγω τομέα υπολογίζονται καθαρά, χωρίς τις εισφορές των υπαλλήλων, εντός των ορίων των 500 εκατ. EUR, σε τιμές 2004 για το χρονικό διάστημα 2007-2013.